text:
ISOMO RYA MBERE
Isomo ryo mu gitabo cy’Umuhanuzi Hozeya (Hoz 10, 1-3.7-8.12)
1Israheli yari umuzabibu mwiza, ukera imbuto zishimishije. Uko imbuto zayo ziyongeraga ni na ko yagwizaga intambiro; uko igihugu cyayo cyarushagaho kurumbuka, ni ko n’inkingi z’ibigirwamana zarushagaho kuba nziza. 2Umutima wabo ni ibinyoma bisa, none bagiye kubiryozwa. Uhoraho ubwe agiye gusenya intambiro zabo, no guhirika inkingi zabo. 3Ubwo noneho bazavuga bati “Nta mwami tukigira kuko tutubashye Uhoraho. Ariko se ubundi bwo, umwami yatumarira iki ?”
7Ibya Samariya byo birarangiye : umwami wayo aragenda ayobagurika nk’agashami gatwawe n’amazi. 8Amasengero y’ahirengeye y’i Aveni, ari na yo mvano y’icyaha cya Israheli, azasenywa; amahwa n’ibitovu bipfukirane intambiro zabo, maze bazabwire imisozi bati “Nimuturidukireho !”, n’utununga bati “Nimudutwikire !” 12Nimubiba mukurikije ubutungane, muzasarura imyaka myiza. Nimwitongorere imirima ikiri mishyashya; kuko ari cyo gihe cyo gushakashaka Uhoraho, kugeza ubwo azaza akadusesekazaho ubutungane.
ZABURI(Zab 105 (104), 2-3, 4.6, 5.7)
Inyik/ Nidushakashake uruhanga rw’Uhoraho, ubudahwema.
Nimumuririmbire, mumucurangire,
nimuzirikane ibitangaza yakoze;
nimwishimire izina rye ritagatifu,
muhimbarwe, mwebwe abashakashaka Uhoraho !
Nimugarukire Uhoraho Nyir’ububasha,
mushakashake uruhanga rwe ubudahwema ;
mwebwe nkomoko ya Abrahamu umugaragu we,
bahungu ba Yakobo, abatoni be !
Nimwiyibutse ibikorwa bye bihebuje,
ibitangaza yakoze n’amatangazo yivugiye.
Ni we Uhoraho, Imana yacu,
umugenga w’isi yose.
IBANGONDIRIMBO RIBANZIRIZA IVANJILI (Mk 1, 15)
Alleluya Alleluya
Ingoma y’Imana iregereje : nimwemere Inkuru Nziza !
Alleluya
IVANJILI
+ Matayo (Mt 10, 1-7)
Muri icyo gihe, 1Yezu ahamagara abigishwa be cumi na babiri, abaha ububasha bwo kuganza roho mbi no kuzirukana, n’ubwo gukiza icyitwa indwara n’icyitwa ubumuga cyose. 2Dore amazina y’izo ntumwa cumi n’ebyiri : uwa mbere ni Simoni witwa Petero, na Andereya murumuna we; Yakobo mwene Zebedeyi, na Yohani murumuna we; 3Filipo na Baritolomayo, Tomasi na Matayo umusoresha; Yakobo mwene Alufeyi na Tadeyo; 4Simoni w’i Kana, na Yuda Isikariyoti wa wundi wamugambaniye. 5Abo cumi na babiri Yezu abohereza mu butumwa, kandi abihanangiriza agira ati “Ntimwerekeze mu karere k’abanyamahanga kandi ntimwinjire mu migi y’Abanyasamariya; 6ahubwo musange intama zazimiye z’umuryango wa Israheli. 7Aho munyura muvuge ko Ingoma y’ijuru yegereje.”


c: text/html

text:
Bafunzwe bazira ukwizera kwabo
Ku itariki ya 2 Gicurasi 2017, umucamanza Talgat Syrlybayev yakatiye Teymur Akhmedov igifungo k’imyaka itanu amurega kubiba urwango rushingiye ku madini no kumvisha abantu ko hari abaruta abandi ashingiye ku madini yabo. Mu bindi umucamanza yamubujije harimo kumara imyaka itatu atifatanya n’idini rye. Ku itariki ya 20 Kamena, Urukiko rwo mu mugi wa Astana rwanze ubujurire bwe nubwo yari yatanze ibihamya bigaragaza ko ari umwere.
Ibirego akurikiranyweho
Ibirego by’ibinyoma Akhmedov akurikiranyweho bishingiye ku biganiro yagiranye n’umuntu wigiraga nk’aho yifuza kuba Umuhamya wa Yehova mu mwaka wa 2016. Mu gihe cy’amezi arenga arindwi bamaze baganira mu mahoro, Akhmedov yamwerekaga imirongo yo muri Bibiliya ishyigikira uko abona ibintu. Icyakora muri icyo gihe cyose, Akhmedov we ntiyari azi ko uwo muntu yamufataga amajwi mu ibanga kandi ko yari kubyifashisha amurega kwica ingingo ya 174 igika cya 2 yo mu gitabo cy’amategeko ahana. Iyo ngingo ibuzanya ibikorwa byo “kubiba urwango rushingiye ku idini” n’“ibitekerezo byo guheza, gutonesha cyangwa gupfobya abaturage ushingiye ku idini.”
Icyakora Akhmedov akomeza kuvuga ko atigeze arenga kuri iryo tegeko. Nanone, ibyo avuga ku myizerere ye bihuje n’ingingo ya 18 n’iya 19 yo mu Masezerano Mpuzamahanga yerekeye Uburenganzira mu by’Imbonezamubano na Politiki, aha abantu “uburenganzira bwo kuvuga icyo batekereza, guhitamo idini bashaka no kumvira umutimanama wabo.”
Mbere yaho, Komite y’Umuryango w’Abibumbye Yita ku Burenganzira bw’Ikiremwamuntu ikurikiranira hafi iyubahizwa ry’ayo masezerano, yari yavuze ko Kazakisitani itanga ibisobanuro bitumvikana kandi igakoresha nabi ingingo ya 174 icira imanza abantu bagaragaza imyizerere yabo yo mu rwego rw’idini. Muri raporo y’iyo komite yo ku itariki ya 9 Kanama 2016, yasabye Kazakisitani “kubahiriza uburenganzira abantu bafite bwo kujya mu idini bashaka no gukora ibikorwa byo mu rwego rw’idini. Ingingo ya 22 yo mu Itegekonshinga ikwiriye gusuzumwa igahuzwa n’Amasezerano Mpuzamahanga yerekeye Uburenganzira mu by’Imbonezamubano na Politiki, kandi igasubiramo amategeko yose y’ingenzi n’ibikorwa, kugira ngo ikureho ibintu byose bifitanye isano no kurenga ku ngingo ya 18 y’ayo masezerano, asobanutse neza.”
Ku birebana n’ibisobanuro bitumvikana bitangwa mu itegeko ryo mu gihugu cya Kazakisitani, Heiner Bielefeldt, intumwa idasanzwe y’Umuryango w’Abibumbye ikurikiranira hafi ibirebana n’umudendezo mu by’idini, mu mwaka wa 2014 yasohoye raporo isaba icyo gihugu gushyiraho amategeko asobanutse neza kandi yumvikana akumira urwango rushingiye ku idini. Bitabaye ibyo, iryo tegeko ryaba ribangamiye umudendezo abantu bafite wo kujya mu idini bashaka cyangwa kugira imyizerere bashaka.
Teymur Akhmedov yafunzwe mu buryo bunyuranyije n’amategeko
Ku itariki ya 20 Mutarama 2017, urukiko rwa 2 rwo mu karere ka Astana rwemeje ko Akhmedov afungwa by’agateganyo. Igihe abarindagereza bamuhatiraga kwemera icyaha, baramukubise cyane. Hagati aho, Akhmedov w’imyaka 61, akeneye kuvurwa byihutirwa kuko afite ikibyimba ku bwonko (bikekwa ko ari kanseri). Abamwunganira mu mategeko bagejeje ikirego cye ku Ishami ry’Umuryango w’Abibumbye Rishinzwe Kurenganura Abafungwa mu Buryo Bunyuranyije n’Amategeko no ku ntumwa y’Umuryango w’Abibumbye ikurikiranira hafi ibirebana n’umudendezo mu by’idini. Kuva aho urukiko rwo mu mugi wa Astana rwangiye ubujurire bwe ku itariki ya 20 Kamena 2017, abamwunganira mu mategeko bafashe umwanzuro wo kujuririra izindi nkiko.
Ku itariki ya 2 Ukwakira 2017, iryo Shami ry’Umuryango w’Abibumbye ryasohoye imyanzuro igaragaza ko guverinoma ya Kazakisitani yakoze ikosa rikomeye ryo gufunga Akhmedov kandi rivuga ko akwiriye guhita afungurwa. Nanone ryakomeje rivuga ko ibikorwa bye byo kubwira abandi ibyo yizera “bidahungabanya amahoro na mba” ko “abifitiye uburenganzira,” kandi ko kuba guverinoma yaramufunze bigaragaza ibikorwa by’ivangura bikorerwa Abahamya ba Yehova. Nyuma yaho iryo Shami ry’Umuryango w’Abibumbye risohoreye imyanzuro yaryo, abunganira Akhmedov mu mategeko bagejeje ikirego ke mu Rukiko rw’Ikirenga rwa Kazakisitani, basaba ko rukurikiza imyanzuro yafashwe n’iryo shami. Urwo rukiko rukagira Akhmedov umwere kandi rugategeka ko arekurwa. Abo bavoka bategereje kureba ko guverinoma ya Kazakisitani izarekura Akhmedov.
Uko ibintu byagiye bikurikirana
2 Ukwakira 2017
Ishami ry’Umuryango w’Abibumbye Rishinzwe Kurenganura Abafungwa mu Buryo Bunyuranyije n’Amategeko ryasohoye imyanzuro yaryo rivuga ko Teymur Akhmedov yarenganye kandi ko akwiriye guhita arekurwa.
20 Kamena 2017
Urukiko rwa Astana rwanze ubujurire.
2 Gicurasi 2017
Yakatiwe igifungo cy’imyaka itanu.
13 Werurwe 2017
Urubanza rwashyikirijwe urukiko.
1 Werurwe 2017
Yangiwe guhanagurwaho ibyaha.
20 Gashyantare 2017
Yasabye guhanagurwaho ibyaha.
30 Mutarama 2017
Urukiko rwo mu mugi wa Astana rwanze ubujurire bwe.
18 Mutarama 2017
Teymur Akhmedov yarafashwe afungwa amezi abiri by’agateganyo.

robotstxt: allowed

filter: keep


text:
19 Gashyantare 2015
KOREYA Y’EPFO
Koreya y’Epfo ikomeje gufunga mu buryo bunyuranyije n’amategeko abantu bayoborwa n’umutimanama
Komite y’Umuryango w’Abibumbye Yita ku Burenganzira bw’Ikiremwamuntu yamaganye leta ya Koreya y’Epfo kubera ko ifunga mu buryo butemewe n’amategeko abo umutimanama wabo utemerera kujya mu gisirikare, kandi ikabavutsa uburenganzira bafite bwo gukora ibihuje n’umutimanama wabo. Ni ku ncuro ya gatanu iyo komite inenga icyo gihugu, ariko noneho ni ku ncuro ya mbere iyo komite igaragaje ko gufunga abo bantu “binyuranyije n’amategeko.” *
Mu myanzuro ine yari yarabanje irebana n’abantu 501 umutimanama wabo utemerera kujya mu gisirikare, iyo komite yagaragaje ko Koreya y’Epfo yarengereye uburenganzira bwo kuvuga icyo umuntu atekereza, gukurikiza umutimanama we ndetse no guhitamo idini ashaka, nk’uko biteganywa n’ingingo ya 18 yo mu Masezerano Mpuzamahanga Agenga Uburenganzira bw’Ikiremwamuntu n’ubwa Politiki. Umwanzuro wafashwe ku itariki ya 15 Ukwakira 2014, ugatangazwa ku itariki ya 14 Mutarama 2015, ureba Abahamya ba Yehova 50 bakiri bato, * wagize icyo wongeraho. Iyo komite yavuze ko igihe guverinoma y’icyo gihugu yafungaga abo bantu ikababuza gukora ibintu bafitiye uburenganzira, yari irenze ku ngingo ya 9 y’Amasezerano Mpuzamahanga Agenga Uburenganzira bw’Ikiremwamuntu n’ubwa Politiki. Iyo ngingo ibuzanya gufunga abantu mu buryo bunyuranyije n’amategeko kandi igateganya ko mu gihe byabaye, bagomba guhabwa indishyi. Iyo komite yavuze ko ibyo izo mfungwa zikorerwa, bigaragaramo n’ibindi n’ibikorwa bidakwiriye n’akarengane. Iyo komite yanzuye igira iti “gufunga umuntu umuziza gukurikiza idini rye no kuyoborwa n’umutimanama we, nk’uko bivugwa mu ngingo ya 18, yo muri ayo masezerano,” binyuranyije n’amategeko.
Koreya y’Epfo yategetswe gukemura icyo kibazo
Mu mwanzuro iyo komite yafashe, yasabye guverinoma ya Koreya y’Epfo guhanagura ibyaha ku Bahamya ba Yehova 50 kandi ikabaha impozamarira. Nanone kandi yavuze ko guverinoma y’icyo gihugu “igomba gushyiraho amategeko arengera abantu bayoborwa n’umutimanama.” Mu gihe kingana n’amezi atandatu Koreya y’Epfo ifite yo kubahiriza iyo myanzuro, isabwa “gutanga amakuru agaragaza aho igeze ishyira mu bikorwa ibyemezo byafashwe” n’iyo komite.
Koreya y’Epfo ikomeje kwanga gushyiraho imirimo ya gisivili isimbura iya gisirikare, ivuga ko bibangamiye umutekano w’igihugu kandi ko bitavugwaho rumwe mu gihugu. Iyo komite imaze gutera utwatsi impamvu icyo gihugu gitanga incuro eshanu zose, ahubwo igasaba icyo gihugu gushyira mu bikorwa imyanzuro yayo yo mu mwaka wa 2006. Muri iyo myanzuro, iyo komite yari yaravuze ko Koreya y’Epfo itatanze “impamvu zifatika zituma itubahiriza uburenganzira bw’abantu bayoborwa n’umutimanama.” Naho ku kibazo cy’ubumwe bw’abaturage n’uburinganire, iyo komite yavuze ko “iyo igihugu cyubahirije uburenganzira bw’abantu bayoborwa n’umutimanama, aba ari kimwe mu bintu by’ingenzi bigaragaza ko abatuye icyo gihugu bunze ubumwe kandi ko nta wuniganwa ijambo.” Kubera iyo mpamvu, iyo komite yavuze ko Koreya y’Epfo nta mpamvu n’imwe ifite yumvikana iyiha uburenganzira bwo gufunga abantu bayoborwa n’umutimanama.
Kuba Koreya y’Epfo ifunga abantu ibaziza umutimanama wabo bigaragaza ko idakurikiza ibyemezo byafashwe n’inkiko mpuzamahanga kuri icyo kibazo.
Nubwo mu wa 1990 Koreya y’Epfo yashyize umukono ku Masezerano Mpuzamahanga Agenga Uburenganzira bw’Ikiremwamuntu n’ubwa Politiki, yakomeje kwanga gukurikiza ingingo zivugwamo zirebana n’abantu bayoborwa n’umutimanama. N’ikimenyimenyi, buri mwaka icyo gihugu gifunga Abahamya ba Yehova bakiri bato babarirwa mu magana. Komite y’Umuryango w’Abibumbye Yita ku Burenganzira bw’Ikiremwamuntu yasabye kenshi icyo gihugu kubahiriza uburenganzira bw’abantu bayoborwa n’umutimanama. Dutegereje kureba niba guverinoma y’icyo gihugu izageraho ikemera ibyo amahanga ayisaba, ikareka gufunga abantu mu buryo bunyuranyije n’amategeko kandi igashyiraho amategeko arengera abaturage bayo bayoborwa n’umutimanama.
^ par. 2 Reba itangazo rya Komite y’Umuryango w’Abibumbye Yita ku Burenganzira bw’Ikiremwamuntu mu ngingo No. 2179/2012, Young-kwan Kim et al aburana na Koreya y’Epfo, imyanzuro yo ku itariki ya 15 Ukwakira 2014, paragarafu ya 7.5.
^ par. 3 Mu ifoto iri hejuru, abavandimwe 30 bakiri bato, bahagaze imbere y’Urukiko rw’Ikirenga rwa Koreya y’Epfo, ari na rwo batanzemo ubujurire bwabo ku ncuro ya mbere.


text:
. Uwase Hirwa Honorine yongeye gushyira hanze ifoto
. Amafoto ya Uwase Hirwa Honorine
. Uburanga n’ikimero bya Uwase Hirwa Honorine
Kuri iyi foto Miss Uwase Hirwa Honorine yashyize hanze kuri iki cyumweru taliki ya 23/07 ayinyujije ku rukutwa rwe rwa Instagram, hagaragaraho amagambo agaragaza uburyo abantu bakomeje kwishimira uyu mukobwa dore ko no mu irushanwa rya Miss Rwanda 2017, ari we mukobwa wamenyekanye cyane bitewe ahanini n’igisubizo yatanze ubwo yari mu majonjora avuga ko umukobwa mwiza agomba kuba ateye nk’igisabo ari naryo zina yaje guhabwa muri iri rushanwa ndetse n’ubu hakaba hari bamwe bakomeza kurimwita.
Mu bavuze kuri iyi foto bemeje ko ari mwiza bidasubirwaho ndetse abandi bagasubiramo izina igisabo bavuga ko atabeshye kandi ko koko ateye nk’igisabo.
Iyi ikaba ari yo foto yateye abantu kongera kugaragariza uyu mukobwa amarangamutima adasanzwe.
Reba hano andi mafoto ya vuba ya Miss Uwase Hirwa Honorine
Sangiza iyi nkuru inshuti zawe kandi utange ibitekerezo maze dufatanye kugwiza ubumenyi ndetse tunasobanukirwa urukundo turusheho kubaho twishimanye n'abo dukunda. Umusanzu wawe ni inkunga ikomeye


text:
Guverineri Mureshyankwano yaburiye abayobozi bakijenjeka mu kazi
Guverineri w’Intara y’Amajyepfo, Mureshyankwano Marie Rose yabwiye abayobozi bo muri iyo Ntara kureka ibyo kujenjeka bagakora ubukangurambaga mu baturage bakitabira gahunda za Leta.
Yabitangaje ubwo yagiranaga inama n’abayobozi b’uturere n’ab’imirenge bo mu Ntara y’Amajyepfo kuri uyu wa 08 Nzeli 2017.
Muri iyo nama yari igamije kurebera hamwe ibyazamura imibereho myiza y’abaturage, hagaragajwe ko Amajyepfo ari yo afite ubwitabire bwa mituweri buri inyuma ugereranije n’izindi ntara.
Mituweri imaze kwitabirwa ku rugero rwa 60.8% mu Ntara y’Amajyepfo, mu Burengerazuba bageze kuri 66,3%, mu Majyaruguru 71.1% naho Uburengerazuba 66.5%.
Hagaragajwe kandi ko mu mirenge iza inyuma y’iyindi mu bwitabire, Akarere ka Nyaruguru gafitemo umunani.
Abayobozi b’imirenge bose basabwe gushyira imbaraga mu bukangurambaga, ku buryo mu gihe cy’icyumweru kimwe nta na hamwe abaturage bazaba bafite ubwitabire bwa mitiweri buri munsi ya 66%.
Guverineri Mureshyankwano yagize ati “Mu gihe cy’icyumweru, uzaba ataragera ku mpuzandengo twihaye, Meya utazamuhana njyewe nzamuhana.
Kuba hari imirenge ifite ubwitabire bw’100%, iyo baturanye bahuje imibereho ikiri hasi, bigaragaza ko ikibazo atari ubukene ahubwo ari ubukangurambaga.”
Ibihano bizahabwa abayobozi bakora nabi harimo kumwandikira agatanga ibisobanuro no guhabwa amanota make kubera iyo mikorere ye, bikaba byamuviramo no kwirukanwa.
Yavuze kandi ko nta muyobozi ukwiye guhabwa amanota meza anamuhesha ibihembo (bonus) kandi iwe hari ibitagenda neza. Yunzemo ati “Si urwenya, kujenjeka byararangiye.”
Umunyamabanga wa Leta muri Minisiteri y’ubutegetsi bw’igihugu, Dr. Alvera Mukabaramba yibukije abayobozi ko gusabwa kwihutisha ubwitabire bwa mituweri bitavuga guhutaza abaturage ngo bagurishirizwe imitungo cyangwa ngo bafungwe.
Yahamagariye abayobozi b’imirenge yo mu Majyepfo gufatira urugero ku Karere ka Gisagara gafite ubwitabire buri hejuru kuko kari ku mwanya wa gatatu ku rwego rw’igihugu n’ubwitabire bwa 75.5%.
Muri Gisagara ngo nta rindi banga uretse kuba amafaranga ya mituweri atangirwa mu bimina.Muri Gisagara ngo nta n’ikibazo cy’imirongo yo guhinduza amakarita (validation) ihaba kuko abayobozi b’ibimina ari na bo bahinduza amakarita y’abanyamuryango.
Ibitekerezo ( 2 )
Mwaramytse! muri iyi nkuru ndagirango ntange ibitekerezo kubintu 2:icya 1 nicyo gushima Akarere ka Gisagara kumwanya mwiza gafite muri Mutuelle ,utundi turere natwo tuzakigireho. Icya 2 ndavuga kuri content y’inkuru:maze iminsi nsoma I kuru mubinyamakuru bitandukanye ndetse NIYI irimo nkibaza niba abanyamakuru bazandika niba ari abanyamwuga kubera amakosa aba AZIRIMO ukagirango ntibazi ikinyarwanda pe.nkanagaya abayobozi b’ibyo bitangazamakuru bareka inkuru zikajya on public babibona URUGERO muriyinkuru murebe uko intara zikurikirana muri mutuweli Intara y’IBURASIRAZUBA NTIRIMO AHUBWO UBURENGERAZUBA MWABWANDITSEMO INSHURO 2 NKIBAZA NIBA UWABYANDITSE YARI AHIMIRIJE,umuyobozi se we wabihaye umugisha ngo bijye on public!!!!mwikosore kuko ibi mwandika bigaragara ku isi hose.PLZ NTIMUNYONGE IGITEKEREZO CYANJYE KUKO UMUNTU NI UGIRWA INAMA THEN AKIKOSORA.murakoze
Turashimira umuyobozi w’akarere kacu Ku nama atugira tunishimira umwanya turiho kandi dukomeza kongera imbaraga kugirango dukomeze kwesa imihigo


text:
Inyarwanda.com yagize amatsiko yo kumenya impamvu ikomeye Izere Noella yinjije mu muziki. Mu kiganiro kigufi twagiranye, yatangaje iby’ingenzi yavomye kuri mukuru we bikamusunikira muri muzika kabone ko aherutse kurangiza amasomo ye muri kaminuza ya Mount Kenya University mu bijyanye na Public Health. Izere Noella uvuga ko nubwo yarangije amasomo ye ariko yahisemo gukora umuziki, atangaza ko hari byinshi yabonye kuri muru we byatumye afata icyemezo cyo kwinjira muri muzika. Izere Noella yagize ati:
Liza namwigiyeho byinshi, namwigiyeho uko wakoresha neza impano yo kuririmba no kwandika ugakora ku marangamutima y’abantu, aririmba kenshi k’urukundo, ari narwo Isi ikeneye cyane kurusha ibindi. Namwigiyeho kandi ukuntu ushobora kuba umuhanzi (umuririmbyikazi) mwiza kandi utabaye umusinzi cyangwa ngo ikirara nk'uko abenshi baba bumva ko ariko bigenda buri gihe aho ukora umuziki kandi ukaba wiyubashye.
Izere Noella murumuna wa Liza Kamikazi
Izere Noella yakomeje avuga kandi ati”Nakunze ukuntu yifashishije impano ye agatanga ubutumwa bufasha umuryango nyarwanda cyane cyane ahumuriza ababaye, byatumaga benshi banamukunda. Usibye ibyo ariko nanone namwigiyeho ko kuririmba ushobora kubikora nk’akazi kagutunga niyo ntakindi waba ukora kuko nawe ibyo bihe yabibayemo kandi byari bimutunze. Ariko kandi namwigiyeho ko umuhanzi abasha kuvugira rubanda abicishije mu bihangano bye bikaba byakemura bimwe mu bibazo bya rubanda ndetse bikazana n’iterambere muri rusange gusa nanone Liza Kamikazi namwigiyeho ko kuba umuhanzi bikongerera abantu mumenyana cyane ko wanahabona amahirweno amahirwe atandukanye kuko biguhuza n’abantu banyuranye kandi urabizi ko abantu aribwo butunzi bwambere wagira kuko burya ntawigira kandi ngo ufite abantu aba afite byose.”
Tubibutse ko Izere Noella uherutse kwinjira muri muzika kuri ubu afite indirimbo ebyiri zikoze mu buryo bw’amajwi cyane ko yinjiye mu muziki muri 2016 aho yakoze indirimbo imwe agasa nubiparitse kubera amasomo yari amugeze aho bikomeye icyakora kuri ubu akaba yaragarutse akagarukana indirimbo yitwa ‘Bivuge’ ahamya ko abakunzi b’umuziki bazayikunda kuko yayitondeye.


text:
ISOMO RYA MBERE
Igitabo cy’Ubuhanga (Buh 2, 23-24 ; 3, 1-9)
2,23Koko rero, Imana yaremeye muntu kudashanguka, imurema ari ishusho ryayo bwite ; 24nyamara kubera ishyari rya Sekibi, urupfu rwinjiye mu isi, bityo rwigarurira abamuyoboka ! 3,1Roho z’intungane ziri mu biganza by’Imana, kandi nta n’igitotezo kizongera kubageraho. 2Mu maso y’ibipfamutima bameze nk’abapfuye burundu, barigendeye basa nk’aho bagushije ishyano, 3bagiye kure byitwa ko barimbutse, nyamara bo bibereye mu mahoro. 4Ndetse n’ubwo mu maso y’abantu basa n’abahanwe, bahorana amizero yo kutazapfa. 5Nibamara guhanishwa ibihano byoroheje, bazahabwa ingororano zitagereranywa. Imana yarabagerageje isanga bakwiye kuba abayo ; 6yarabasukuye nka zahabu mu ruganda, ibakira nk’igitambo kitagira inenge. 7Igihe Imana izabagenderera ni bwo bazabengerana, barabagirane nk’ibishashi by’umuriro mu bikenyeri byumye. 8Bazacira amahanga imanza kandi bategeke ibihugu, maze Nyagasani ababere umwami iteka ryose. 9Abamwiringiye bazamenya ukuri icyo ari cyo, abamuyobotse bazibanire na we mu rukundo, kuko asesekaza ubuntu n’imbabazi ku ntungane ze, ntanareke gusura abo yitoreye.
ZABURI (Zab 34 (33), 2-3, 16-17, 18-19)
Inyik/ Nzashimira Uhoraho igihe cyose n’aho ndi hose.
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho,
ab’intamenyekana nibabyumve maze bishime!
Amaso y’Uhoraho ayahoza ku bantu b’intungane,
amatwi ye agahora yitaye ku maganya yabo.
Uhoraho ashyamirana n’abagiranabi,
kugira ngo azimanganye ku isi icyatuma babibuka.
lntungane ziratabaza, Uhoraho akazumva,
maze akazikiza amagorwa yazo yose.
Uhoraho aba hafi y’abafite umutima washengutse,
akaramira abafite umutima wihebye.
IBANGONDIRIMBO RIBANZIRIZA IVANJILI (Zab 128 (127), 1)
Alleluya Alleluya.
Hahirwa umuntu wese utinya Uhoraho, agakurikira inzira ze !
Alleluya.
IVANJILI
+ Luka (Lk 17, 7-10)
Muri icyo gihe, Yezu abwira abigishwa be ati 7« Ni ko se, ni nde muri mwe wagira umugaragu umuhingira cyangwa akamuragirira amatungo, yataha akamubwira ati “Banguka uze ufungure” ? 8Ahubwo ntazamubwira ati “Banza ujye kuntekera, ukenyere umpereze kugeza ndangije kurya no kunywa ; hanyuma nawe ubone kurya no kunywa” ? 9Mbese shebuja yashimira uwo mugaragu we ko yarangije ibyo yari yategetswe ? 10Namwe ni uko, nimurangiza gukora icyo mwategetswe cyose, mujye muvuga muti “Turi abagaragu nk’abandi : twakoze ibyo twari dushinzwe.”»


text:
ISOMO RYA MBERE
Isomo ryo mu gitabo cya Mwene Siraki (Sir 48, 1-14)
Muri iyo minsi, 1hadutse umuhanuzi Eliya aza amaze nk’umuriro, ijambo rye ritwika nk’ifumba igurumana. 2Yabaterereje inzara irabashegesha; kubera ishyaka rye, umubare wabo uragabanuka. 3Ku bw’ijambo ry’Uhoraho yabujije imvura kugwa, kandi amanura umuriro wo mu kirere incuro eshatu zose. 4Mbega Eliya ngo ibitangaza byawe biraguhesha ikuzo ! Ni nde wakwiyemera ko amaze nkawe ?
5Wowe wazuye umuntu wapfuye, ukamukura ikuzimu ku bw’ijambo ry’Umusumbabyose; 6Wowe wagushije abami mu kangaratete, n’abikuza ukabimura mu buryamo bwabo; 7Wowe wumviye kuri Sinayi imiburo y’Uhoraho, kuri Horebu ukahumvira imigambi ye yo guhana; 8Wowe wasize amavuta abami ngo bamuhorere, n’abahanuzi kugira ngo bagusimbure; 9Wowe wajyanywe mu gicu cy’umuriro, ukagenda mu igare ritwawe n’amafarasi agurumana; 10Wowe wavuzwe mu miburo yerekeye ibihe bizaza, kugira ngo ucubye uburakari bw’Uhoraho butaragurumana, no kugira ngo ababyeyi biyunge n’abana babo, bityo amazu ya Yakobo agasubirana. 11Hahirwa abazakubona, kimwe n’abasinziriye mu rukundo, kuko natwe twese tuzabaho nta shiti.
12Eliya amaze kuzimira mu gicu cy’umuriro, Elisha yahise asenderezwa umwuka we. Igihe cyose yabayeho, nta mutware n’umwe wamuhungabanyije, nta n’umuntu wigeze amusimbura. 13Nta kintu na kimwe cyamunaniraga, ndetse amaze no gupfa, umurambo we wakomeje guhanura. 14Mu buzima bwe yakoze ibitangaza, na nyuma y’urupfu rwe, ibikorwa bye biba akataraboneka.
ZABURI (Zab 97 (96), 1-2, 3-4, 5-6, 7.10ab)
Inyik/ Ntungane, nimwishimire Uhoraho !
Uhoraho ni Umwami ! Isi nihimbarwe,
abaturiye inkombe nibasagwe n’ibyishimo !
Igicu cy’urwijiji kiramukikije,
ubutabera n’ubutarenganya ni ikibanza cy’intebe ye.
Ikibatsi cy’umuriro kimugenda imbere,
maze kigatwika abanzi be impande zose.
Imirabyo ye iboneshereza isi,
ubutaka burabirabukwa maze bugahinda umushyitsi.
Imisozi irashonga nk’ibishashara,
mu maso y’Uhoraho, Umutegetsi w’isi yose.
Ijuru riramamaza ubutabera bwe,
maze imiryango yose ikarangamira ikuzo rye.
Abayoboka ibigirwamana bose nibakorwe n’isoni,
abiratana bose ibyo bipfabusa;
bigirwamana mwese, nimupfukame imbere ye !
Mwebwe abakunda Uhoraho nimwange ikibi,
kuko amenya ubuzima bw’abayoboke be.
IBANGONDIRIMBO RIBANZIRIZA IVANJILI (Rom 8, 15)
Alleluya Alleluya
Tuyobowe na Roho Mutagatifu utugira abana bayo,
Imana tuyita “Data”
Alleluya
IVANJILI
+ Matayo (Mt 6, 7-15)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 7« Igihe musenga ntimugasukiranye amagambo nk’abatazi Imana, bibwira ko amagambo menshi ari yo atuma bumvwa neza. 8Ntimukagenze nka bo ; kuko So azi neza icyo mukeneye na mbere y’uko mukimusaba. 9Mwebwe rero mujye musenga mugira muti :
‘Dawe uri mu ijuru,
izina ryawe ryubahwe,
10Ubwami bwawe nibuze,
icyo ushaka gikorwe mu nsi nk’uko gikorwa mu ijuru.
11Ifunguro ridutunga uriduhe none.
12Utubabarire ibicumuro byacu,
nk’uko natwe tubabarira abaducumuyeho.
13Ntudutererane mu bitwoshya, ahubwo udukize ikibi.’
14Koko nimubabarira abantu amakosa yabo, So wo mu ijuru na We azabababarira ayanyu. 15Naho nimutababarira abantu, na So ntazabababarira amakosa yanyu. »


text:
Umuhanzi Senderi International Hits yasohoye indirimbo yise "Inshyushyu" ikubiyemo ubutumwa bw’imiyoborere myiza ariko aza gushyiraho amahame ko ngo mu igihe abayobozi b’uturere batabwiye aba Dj kuyicuranga ngo abaturage bayumve bazaba abanyuma mu mihigo.
Umuhanzi Senderi International Hits yasohoye indirimbo yise "Inshyushyu" ikubiyemo ubutumwa bw’imiyoborere myiza ariko aza gushyiraho amahame ko ngo mu igihe abayobozi b’uturere batabwiye aba Dj kuyicuranga ngo abaturage bayumve bazaba abanyuma mu mihigo.
Mu kiganiro yahaye imirasire.com,Senderi yavugaga ashimangira ko mu gihe ubuyobozi bw’inzego zibanze zizakomeza gushyira ingufu mu gukoresha indirimbo zo hanze mu birori bitandukanye bazaba abanyuma,ariko ngo mu gihe babwiye abavanzi b’imiziki gukina indirimbo yise "Inshyushyu"bizabahesha amahirwe yo kuba abambere.
Senderi avuga ko kuvugurura indirimbo yari asanzwe akoresha, agakora irimo ibyuma byinshi kandi ibyinitse cyane ari uburyo bugezweho bwo gufasha abaturage ndetse n’abayobozi kwishima ndetse no kongera imbaraga mu gutuma abayobozi bakora cyane.
Senderi yakomeje avuga ko impamvu atari gukora indirimbo nyinshi ari mu rwego rwo kwirinda kumenyereza abafana be ibyo atazakomeza kubona kuko umuntu wese akora ibikorwa runaka bijyanye n’ubushobozi afite kandi ngo we ubukene bumumereye nabi.
Senderi International Hits ni umwe mu bahanzi Nyarwanda bakunze kuririmba indirimbo zifashishwa mu bikorwa bya Politike cyane cyane igihe cy’ibirori aho afite indirimbo zifashishwa ku munsi w’intwari, umusi w’ubwigenge, mu gihe cy’icyunamo ndetse no ku munsi wo kwibohoza n’izindi zijyana n’amatora.
Gusa nanone akunze kugaruka ku bukene bwe butajya bupfa kumushiraho,kuko no mu minsi ishize imodoka ye yafotorewe aho yapfiriye maze igihe abajijwe impamvu atayihakura agasobanura ko ubukene bukimwugarije.
Senderi ajya akunda kgutunga agatoki itangazamakuru ko ariryo nyirabayazana y’ubwo bukene mu gihe ngo atangaje ibintu runaka bo bakabibyazamo ibindi maze bigahindura inyito.
Ibitekerezo
Uyu Mugabo ni uwo gushyigukirwa numuhanzi mwiza ndetse anikundira cyane Ubuyobozi bimurimo by'umwimerere . Azamurwe ndabimisabiye Kanda hano umusubize
Nyabuneka mugerageze abone amafaranga yo gukoresha imodoka ye. Kanda hano umusubize
Ntkindi nimihigo ikomeje senderi??????? Komezimihingo Kanda hano umusubize


text:
Rwanda | Ngororero: Imiterere y’akarere yatumye hari aho abagenzuzi b’imihigo batagera neza
Ku matariki ya 9 n’iya 10 Nyakanga uyu mwaka wa 2012, mu karere ka Ngororero habaye igikorwa cyo kugenzura uko imihigo y’umwaka wa 2011-2012 yashyizwe mu bikorwa, igikorwa cyakozwe n’intumwa More...
Rwanda : Nyamagabe: Bishimiye aho imyiteguro y’ibarura igeze
Mu gihe hasigaye amezi atagera kuri atatu ngo ibarura rusange ritangire mu gihugu, abafite uruhare mu gutegura ibarura mu karere ka Nyamagabe baratangaza koimyiteguro y’iki gikorwa igeze ku rwego rushimishije. Ku More...
Gatsibo bateguye inteko y’abaturage
taliki ya 17 Gicurasi, 2012, Akarere ka Gatsibo kateguye umunsi w’inteko y’akarere aho inzego zose kuva mumudugudu kugera ku karere zitabiriye inteko hagasuzumwa ibimaze kugerwaho mu karere no gutekereza iby’ More...
Ikorwa rya firimi ku bikorwa byagezweho n’intore ryatangiriye i Rulindo
Kuri uyu wa gatanu tariki 04/05/2012, mu karere ka Rulindo hatangiriye igikorwa cyo gufata amashusho ya firimi izagaragaza ibyagezweho n’intore mu gihugu cyose. Nk’uko bitangazwa na Rutayisire Tharcisse, More...
Nyabihu: biyemeje kurandura imirire mibi burundu muri uyu mwaka wa 2012
Igikorwa cyo kurwanya imirire mibi cyatangiranye no guha abana amata Mu rwego rwo kurushaho kurwanya imirire mibi kugira ngo himakazwe ubuzima buzira umuze kandi bwiza ku baturage, mu karere ka Nyabihu More...
Nyamagabe: igikorwa cyo gutabara gifatwa nk’igipimo cy’ubumwe n’ubwiyunge
Abaturage batangiye gucukura imva ishaje Abaturage bitabiriye igikorwa cyo gutabara kijyanye no gutaburura  imibiri hagamijwe ko itunganywa ngo izashyingurwe mu cyubahiro mu murenge wa Cyanika mu karere More...


text:
Igice cya kabiri cy’ubuhamya bwa Providence warwaye imihango idakama imyaka itatu yose
nyuma yo gukira ikibyimba cyari cyaramuzahaje yaje kurwara indwara yo kujya mu mihango idakama
Nageze mu rugo marayo icyumweru kimwe gusa maze gukira neza mpita nsubira I Kigali, ntangira akazi ko mu rugo, nkorera amafaranga ndayabona ngeze aho ntangira kugira umurengwe ibyaha biba byinshi kuri njyewe
Hari umugabo w’iwacu wabaga hafi aho ni we twakoranaga icyaha cy’ubusambanyi, ibyo tubikora mu gihe kingana n’imyaka ine, muri iyo myaka yose rero sinifuzaga gushaka umugabo kuko nubundi hari uwo nari mfite umara umusonga, numvaga nakwiryohereza gusa kuko ari bwo nari mbonye ubuzima
Nakomeje kuba muri ubwo buzima noneho nza guhura n’ubundi burwayi bukomeye kurenza ubwa mbere,naje kurwara indwara yo kujya mu mihango idakama ubwo burwayi mbumarana imyaka itatu, mu byukuri nari nariyanze nifuzaga urupfu nkarubura kuko nari mbabaye bikomeye sinzi uko nabivuga
Amaraso yaragiye anshiramo njya kwa muganga ahantu hose hatandukanye biranga neza neza, maze kuzenguruka amavuriro abaho yose byanga, naramanutse nsubira icyangugu kugirango ndeba ko nakwivuza neza ntari mu kazi ngezeyo bangarura I Butare biranga, ubuzima burambabaza cyane, ariko igihe kimwe nza kujya mu bapfumu nabyo biranga neza
Maze gushoberwa n’amafaranga niratanaga anshiranye nibwo nayobotse inzira yo gusenga ariko ntarakizwa neza, ndakomeza njya gusenga gacye gacye bigenda biza, rimwe umukoze w’Imana aza kumbwira ko hari icyo Imana ikoze ku buziama bwanjye, nageze mu rugo ndaryama birakunda ndasinzira nk’uwapfuye mbyuka ntinze cyane, numva ububabare burashize ku munsi wa kabiri ya mihango irakira burundu nyuma y’imyaka ine yose
Numva nguwe neza mbwira Imana ko nyiyeguriye burundu kandi ko ntazigera nsubira inyuma ukundi, uyu munsi wa none ndashima Imana ari umubyeyi mwiza yangiriye neza inkiza indwara ebyiri zikomeye ubu ku mashuri 3 abanza mfie akazi keza katari ako mu rugo nta kintu na kimwe nshinja Imana


text:
Mu gusubiza iki kibazo, turibanda kuri izi ntambwe 4 zikurikira
Imana iragukunda kandi igufitiye imigambi myiza!
Muri Yohana 3:16 haratubwira ngo « Kuko Imana yakunze cyane abari mu Isi, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho.» Muri Yohana 10:10 haratubwira impamvu Yesu yaje : « Umujura (satani) ntazanwa n’ikindi keretse kwiba, kwica no kurimbura, ariko jyeweho (Yesu) nazanywe no kugira ngo zibone ubugingo, kandi zibone ubugingo bwinshi.


text:
RWANDA: UMUNSI IKIBYIMBYE CYAMENETSE MUZABA MUREBA
- Views 2052
Mu Rwanda ruyobowe ku gitugu cya Kagame, isomo ry’amateka ryakuwe ku rutonde rw’amasomo ahabwa abana kandi nta cyizere cy’uko rizagarurwa mu mashuli vuba. Gusa FPR igifata ubutegetsi yazanye gahunda yo kwigisha amateka mashya mu buryo ishaka ko abanyarwanda bayumva. Ibi ariko ntacyo byatanze kuko n’ubwo babikoze bagamije icyo bita koza ubwonko bw’abantu cyane cyane abo mu bwoko bw’abahutu bari bavuye ahazwi ku izina rya TINGITINGI, bivuze impunzi zatahuwe ku ngufu 1996-1997, abakuze muri bo bari barize amateka nyayo ku buryo guhindura imyumvire yabo bidashoboka.
Ni iki rero fpr ubu yagize ingengabitekerezo,umuntu wese wemera revolisiyo ya 1959-1961 aregwa ndetse n’abamukomokaho bose,nyamara ikaba iri kujijisha kuko ni yo ifite ingengabitekerezo yo kurimbura ikitwa umuhutu mu buryo bushoboka ubwo ari bwo bwose, ikimakaza umututsi nk’umuturage wemewe mu gihugu wenyine.
FPR kandi yanze kwigira ku mateka ihitamo kuyagoreka, ibizi kandi ibishaka yirengagiza akamaro afite ko kuturinda kugwa mu mutego w’ibibi abantu bagiye banyuramo ahubwo bagashishikalira gushakisha uburyo bwiza bwo gukemura ibibazo igihe byabonetse.
Icyo nize kandi nibuka (kuko ku bw’Imana FPR ntiyambonye ngo inyuze muri iyo gahunda yayo), ni uko ku ngoma-ntutsi-nyiginya yabayeho mu Rwanda imyaka igera muli za magana ane (400), hagombaga kubaho umwami w’umututsi muri ubwo bwoko bw’abanyiginya kandi akaba yaravukanye imbuto. Ibi byaje kuboneke ko ari ari ikinyoma cyambaye ubusa mu ntambara yo ku Rucunshu yahiritse umwami w’umuragwa w’ingoma Mibambwe IV Rutalindwa wishwe agasimbuzwa murumuna we Musinga waje guhabwa izina ry’ubwami rya Yuhi V. Muri iri hirikwa rya Rutalindwa wabonye atagishoboye kurwana akitwikira mu nzu n’abe bose,umwe mubari ku rugamba yabonye inzu ihiye yegera Kabare wari uyoboye imirwano aramubwira ati “Kalinga irahiye”.
Kabare yamusubije adategwa kandi atajijinganya ati “hima umwami ingoma irabazwa”.Ibyari ubwiru bwo kuvukana imbuto biba bitaye agaciro. Ibi kandi fpr yongeye kubigarura ubwo yamaze gufata ubutegetsi igahindura ibendera n’indilimbo by’igihugu ngo nuko byari ibyo ku butegetsi bw’abahutu!!
Intambara yo ku Rucunshu rero ni kimwe mubyatumye abarwanashyaka b’imena bashyira mu gaciro kuko byari byagaragaye ko nta butegetsi buvukanwa,ko abatutsi babeshyaga kugirango babugumane ntawe ubavugiramo.
Jye ndavuga nti:”umwami w’umututsi si ikibazo, prezida w’umututsi si ikibazo,ikibazo ni imitegekere y’abo bantu”. Birazwi ko ingoma ntutsi nyiginya yabaye iy’agacinyizo ku bwoko bw’abahutu,maze hajemo umukoloni bihumira ku mirari. Umuhutu yarakubititse,abashoboye barahunga kuko yagombaga mbere na mbere kubeshaho umututsi utagira icyo akora ,kandi ntagire icyo atunga kuko byose byari iby’umwami bikamugeraho binyuze ku bisonga bye na byo byitwara nka shebuja.
Uko imyaka yagiye ishira indi igataha ni ko abahutu barushagaho kubabara no kurakara. Ibyabaye muli 1959-61 nta kindi cyabiteye uretse wa mujinya waturitse ukavamo amahano ntiliwe nsubiramo,nubwo fpr ishaka kutwemeza ko ari bwo jenoside yatangiye ari ukujijisha gusa no gushaka gutesha ibikorwa bya rubanda agaciro,kandi ngo byumvikane ko ari abatutsi bavukiye gutegeka.
Ibisa n’ibi bya 1959 ni biliya bya 1994. Fpr yashoje intambara kuya 01/10/1990 ariko itizeye neza gufata ubutegetsi abahutu batayibifashijemo.Kuva urugamba rutangiye yakomeje gushakisha uko mu gihugu haba akajagari ngo ikuririreho,biranga bigitangira,ariko ikomeza kujya ishyiramo akantu ko gusomborotsa abahutu: Yishe abanyabyumba abarokotse ibirukana mubyabo bangaara ku gasozi imyaka ine yose, benshi turibuka bari mu nkambi hariya Nyacyonga mu marembo ya Kigali na za Bidudu muri Murambi. Yongeyeho kwica abahutu b’abayobozi harimo n’ababanje kuyishyigikira, arapfa Gapyisi, arapfa Rwambuka, arapfa Gatabazi, arapfa Bucyana, n’abandi benshi ntibuka, kandi byose bikagerekwa kuri leta iyobowe na Kinani mu buryo bwo kujijisha. Icyo fpr yirengagije, ni uko benshi babonaga ko Habyarimana atari we uri kwica abantu, ahubwo yahoraga akomakoma ngo batagwa mu mutego w’umwanzi.
Byarashyitse bamukura mu nzira iryatinze rirasohora,wa mujinya batewe n’abishwe bose bawutura ku batutsi bafatwaga nk’ibyitso by’inkotanyi, nuko impamvu iba irabonetse kagame yerekeza iyo mu Rugwiro.
Ntibibaye kabili hagati y’abahutut n’abatutsi !! Kandi Kagame abizi byose neza,ariko ntibyamujije kwirara mu bahutu akarimbagura kuva mu Rwanda ukagera iyo za Kongo mbiligi, none nta n’isoni yatangiye no kwirara mu batutsi baba abackacumu cg abo bali kumwe ku rugamba.
Umwana w’umukobwa byaramurenze ati ibyo guceceka tuzageza he na byo ahindurwa umwanzi w’igihugu (igihugu=Kagame). Abagerageje mbere ye bose uko byabagendekeye ntawe utabizi.
Reka nibalize kagame iki kibazo: Ko bahagurutse umwe umwe ukababonera icyumba cyo kubabikamo no kubica nabi,umunsi bahagurukiye rimwe wateguye neza aho uzabacumbikira?
Njya nibaza nti uwagarura abami b’abatutsi uhereye kuli Musinga wa vuba dore imyaka ijana ntirashira,bagasanga abahutu barategetse u Rwanda imyaka mirongo itatu aho bapfa kubyemera? Babonye se muli guverinoma iyobowe n’umwidishyi kagame harimo abahutu benshi ntibakemera ko koko na nyina w’undi abyara umuhungu?
Ntibitinze rero ubutegetsi bwa kagame bugiye kwibagirana nk’ubw’abamubanjirije,ariko reka mugire inama n’ubwo mbona asa n’uwariye intumva,gusa ntakuke umutima kuko muri ibi bihe biboneka ko afite ubwoba bwenda kumwica. Azabaririze amenye amaherezo ya Tsar NICHOLAS II wayoboye Uburusiya agahilikwa kuli 15/03/1917, yongereho aya MUSOLINI wayoboraga Ubutaliyani akavaho kuli 31/10/1943, maze arebe ko yazabarusha amaherezo meza. Komeza uribwaribwe sinkubujije,simbikwifurije ariko iyo nitegereje mbona ari rwo rugutegereje umunsi ikibyimbye cyamenetse, kuko ni ko ubishaka (uwicisha ifuni…).
Umwaka mwiza ku banyarwanda aho muri hose, kandi mukomeze kwihangana, intsinzi iri hafi dutahe mu rwatubyaye twemye.
Umukunzi w’Intabaza
NDIHO Philip
2 Responses to RWANDA: UMUNSI IKIBYIMBYE CYAMENETSE MUZABA MUREBA
-
Amen! Imana ifashe Abanyarwanda
-
Urakoze Philippe ku bitekerezo uduhaye no kutwibutsa amateka yacu.
Ikibazo gikomeye gusa ni uko Kagame adashobora kumva inama. Gusa twibuke ko amatwi y’ihene yumva ari uko ahiiye!


text:
NOHELI ni umunsi isi yose isesagura amafaranga cyane kurusha indi minsi.Harimo n'abantu benshi batemera Yesu.Urugero Abashinwa n'Abahinde bizihiza NOHELI cyane.Nubwo amadini avuga ngo ni umunsi w'ivuka rya YESU,ntabwo aribyo.Nta muntu numwe uzi itariki YESU yavukiyeho kuko Bible itawuvuga.Ni idini Gaturika ryahimbye ko Yesu yavutse le 25 Dcember,noneho andi madini aje,nayo abifata gutyo.Abigishwa ba Yesu,ntabwo bizihizaga NOHELI.Gatolika yizihije bwa mbere Noheli le 25/12/354. Uyu munsi wari ivuka ry'ikigirwamana cy'i Roma cyitwaga SATURNE.Imihango ya NOHELI,ituruka kuli icyo kigirwamana.Ikindi kibabaje cyane,nuko kuli NOHELI aribwo abantu bakora ibyaha cyane mu rwego rwo kwishimisha.Urugero,company ishinzwe gutanga Kapotes/condoms,yavuze ko kuli NOHELI,le 25/12/2017, aribwo yatanze Kapotes nyinshi kurusha indi minsi.Ni nawo munsi abantu basinda kurusha indi minsi. Muli make,NOHELI niwo munsi ubabaza imana kurusha iyindi.
gatera - 12/01/2018 saa 07:42


text:
Kunkunga y’umushinga GLOBAL FUND, ifatanije n’ishyirahamwe rigamije iterambere binyujijwe mu itangazamakuru ADECCO, bahuguye abajyanama b’ubuzima bo mukarere ka Kayonza Umurenge wa Kabarondo. Aya mahugrwa agamije guhindura imyumvire y’abaturage kuri gahunda yo kuboneza urubyaro babyara abo bashobora kurera. Aha abo bajyanama bigishijwe uburyo butandukanye bwifashishwa mu kuboneza urubyaro, bikazafasha guhuza umusaruro n’umubare w’abagize umuryango. Muri aya mahugurwa kandi bagarutse ku kamaro ko gukoresha agakingirizo, aho basobanuriwe ko, ari uburyo bwizewe mu kurinda indwara zandurira mu mibonanompuzabitsina, zirimo imitezi, mburugu n’izindi. Abo bajyanama rero basabwe ko ibyo bigishijwe bagomba kubigeza kubandi, dore ko umubare w’abaturage urushaho kwongera umuvuduko, mu gihe ubukungu bwo butiyongera.
Pegy MUKANEZA


text:
21-09-2017 saa 13:35' | By Chief Editor | Yasomwe n'abantu
13666 | Ibitekerezo
7
Kuri uyu wa Kane tariki 21 Nzeri 2017, nibwo mu murenge wa Kayenzi wo mu karere ka Kamonyi mu Ntara y’Amajyepfo, habereye umuhango wo gusezeranya abifuza kurushinga, mu bashyingiwe hakaba harimo umusore n’inkumi baherutse gushaka gusezerana ubukwe bugapfa ku munota wa nyuma, ariko bikaba byabaye ngombwa ko ubukwe bwabo busubukurwa.
Muri Werurwe uyu mwaka, nibwo umusore witwa Nsabimana Jean Baptiste yatangiye kwibanira n’umukobwa witwa Nkundubutatu Shalom, babana nk’umugabo n’umugore ariko bari batarabanza gusezerana imbere y’amategeko cyangwa gukora indi mihango y’ubukwe. Kuwa Kane tariki 22 Kamena 2017, ubwo bajyaga gusezerana mu murenge wa Kayenzi, nibwo havutse ikibazo cyateje impagarara no kutumvikana mu miryango, bitewe n’uko byavugwaga ko uyu Nkundubutatu Shalom yaba ari mushiki w’uyu mugabo we Nsabimana Jean Baptiste, kandi akaba yaramaze no kumutera inda.
Icyo gihe mu kiganiro ikinyamakuru Ukwezi.com cyagiranye n’Umunyamabanga Nshingwabikorwa w’ Umurenge Kayenzi, Mandela Innocent, yadutangarije uko byagenze. Icyo gihe yagize ati: "Hari gahunda nyine yo gusezeranya abantu benshi, ni byabindi by’imbabazi. Noneho haje kugaragaramo umusaza, se w’umuhungu, cya gihe turi muri salle twigisha, Se w’umuhungu ajya hanze arampamagara ati ariko mwakwigisha mwagira rwose muyobozi, ati hano hari umuhungu wanjye rwose, umukobwa agiye kurongora ni mushiki we pe! Ubwo urumva rero iyo hajemo ikintu nk’icyo uritonda cyane, urabizi ko amategeko nyine atabyemera. Ariko ubwo uwo muhungu n’uwo mukobwa, amakuru twaje kumenya nyuma ni uko n’ubundi basanzwe babana, ndetse yamuteye n’inda kuko barongoranye mu kwezi kwa gatatu, ubwo babanaga nk’umugore n’umugabo."
UMVA UKO GITIFU YABISOBANUYE BYOSE HANO:
Icyo gihe bahamagaye umusore n’inkumi ndetse n’imiryango yabo ngo babiganireho ndetse umuyobozi asaba ko bashaka n’abantu bakuze mu miryango ngo babisobanure neza, maze bigaragaramo kutumvikana aho umuryango w’umukobwa wemezaga ko amasano bafitanye ari aya kure cyane, naho umuryango w’umuhungu wo ugashimangira ko umugabo yaba agiye gusezerana na mushiki we kandi se w’umuhungu we yanabwiye ubuyobozi bw’umurenge ko nibaramuka babasezeranyije azabajyana mu rukiko akabarega.
Hagati aho mu gihe imiryango yombi yari irimo gusiganira ibyo kuba basezerana, umukobwa yaje guhita agwa igihumure ajyanwa kwa muganga aho yagiye ameze nk’uri muri koma, aza kuva kwa muganga amaze kuzanzamuka mu masaha ya nimugoroba, asubira mu rugo rw’umugabo we cyane ko bari basanzwe bibanira.
Byabaye ngombwa ko umurenge usubika ibyo kubasezeranya hatangira gukorwa iperereza ryimbitse ngo hamenyekane niba ari amatiku yo mu miryango yaba atuma umuryango w’umuhungu udashaka ko basezerana, cyangwa se niba koko baba bafitanye amasano ya hafi.
Nyuma yo gukora iperereza bagasanga ari amatiku yo mu miryango ndetse bakibonera amakuru afatika y’uko Nsabimana na Nkundubutatu atari abavandimwe, ubuyobozi bw’umurenge wa Kayenzi bwanzuye kubashyingira nk’uko amategeko abiteganya, kuri uyu wa Kane bakaba barahiriye kuzabana akaramata, imbere y’ibendera ry’u Rwanda.


text:
Iriburiro
NGIKI igitabo cy’amateka nyakuri. Akomoka muri Bibiliya, igitabo gihatse ibindi. Inkuru zikubiyemo zikubwira amateka y’isi uhereye igihe Imana yatangiraga kurema kugeza uyu munsi. Izo nkuru zinavuga ibyo Imana isezeranya kuzakora mu gihe kizaza.
Iki gitabo kizakubwira ibikubiye muri Bibiliya muri rusange. Kivuga iby’abantu bo muri Bibiliya n’ibyo bakoze. Kinagaragaza ibyiringiro bihebuje by’ubuzima bw’iteka ku isi izahinduka paradizo, ibyo Imana iha abantu.
Muri iki gitabo harimo inkuru 116. Izo nkuru zikubiye mu bice umunani. Buri gice kibimburirwa n’amagambo avuga ibigikubiyemo muri make. Inkuru zigenda zikurikirana zikurikije uko ibintu byagiye bibaho mu mateka. Ibyo bizagufasha kumenya igihe ibintu bigize ayo mateka byabereye.
Ayo mateka yanditswe mu mvugo yoroheje. Abana bato benshi bazashobora kuyisomera ubwabo. Mwebwe babyeyi, muzibonera ko abana bato cyane bazishimira gusomerwa izo nkuru kenshi. Muzabona ko iki gitabo kirimo ibintu byinshi bishimisha abato n’abakuru.
Ku iherezo rya buri nkuru, muzahasanga imirongo yo muri Bibiliya. Muraterwa inkunga yo gusoma iyo mirongo izo nkuru zishingiyeho.


text:
Umuririmbyi Diamond ukunzwe muri iki gihe mu ndirimbo ‘Kidogo’ yahuriyemo n’abagize itsinda rya P-Square, yahamije inkuru ivuga ko umugore we Zari Hassan agiye kongera kubyara. Yavuze ko nibamara kwibaruka ubuheta bazahita bahagarika urubyaro bakarya ubuzima gusa.
Tiffah Dangote yavutse kuwa 6 Kanama 2015, azuzuza umwaka w’amavuko kuwa Gatandatu w’iki cyumweru mu gihe habura amezi make ngo abone umugwa mu ntege.
Mu kiganiro Leo Tena gica kuri Clouds FM, Diamond Platnumz yeruye ko umugore we yiteguye kwibaruka undi mwana mu Kuboza 2016. Yagize ati ‘Nibyo, ni ukuri, nditegura kongera kwitwa umubyeyi.”
Yongeyeho ko Zari azabyara mu Kuboza 2016 gusa ngo nibamara kwibaruka bazahita bahagarika ibyo kongera kubyara. Umwana wa kabiri aba bombi bagiye azaba ari umuhungu, ari nacyo cyifuzo Diamond yari afite Zari ajya gusama.
Ati “Niteguye kwakira undi mwana Mama Tiffa agiye kumpa, ni umuhungu. Azabyara mu kwezi k’Ukuboza uyu mwaka. Nyuma y’aho sinzongera kubyara undi mwana…”
Zari agiye kwibaruka umwana wa gatanu kuko mbere yo gushakana na Diamond yari asanzwe afite abandi bana batatu yabyaranye n’abandi bagabo muri Uganda.


text:
Umuririmbyi Muyoboke Phibi [Jody] ukora injyana ya Pop/RnB ivanze na Dancehall yasubije abibaza niba koko yarasomanye n’umuhanzi Danny Nanone ubwo bakoranaga amashusho y’indirimbo ‘I Love you too’.
Uyu mukobwa w’imibiri yombi aherutse gusoza amasomo ya Kaminuza muri Mount Kenya University, aho yahise yiha icyerekezo cyo gutangira gukora umuziki nk’akazi gahoraho mu rwego rwo kwihangira umurimo.
Jody Phibi w’imyaka 25 y’amavuko, yabajijwe ku ndirimbo yakoranye n’umuraperi Danny Nanone aho byagiye bivugwa ko bashobora kuba barasomanye byimbitse.I love you too ni indirimbo yuje imitoma y’urukundo umuraperi Dany Nanone yahuriyemo n’umuhanzikazi Jody Phibi.
Ni amashusho agaragaza ko bayafatiye ku bwogero bunini, Jody yambaye ‘Bikini’na Danny yambaye agakabutura gato.Aya mashusho yarangaje benshi hari abatarakuragaho amaso bakomeza kwitegereza abandi basigana bibaza niba koko aba bombi barasomanye mu ifatwa ry’amashusho.
Jody yabanje gusobanura inkomoko y’ifoto yabo yakwiragiye ku mbuga nkoranyambaga kuburyo hari abacyetse ko basomanye ubwo bakoraga amashusho y’indirimbo bakuriyemo yakunzwe cyane.
Uyu muhanzi wasohoye indirimbo ‘Birandenga’ yasubije muri aya magambo, ati “Iyi foto iri muri Video cyangwa se mu mashusho y’indirimbo nakoranye na Danny Nanone eeeh yitwa I Love You too iri kuri Youtube abatarayireba mujyeyo muyirebe mukomeze muyinsagize n’abandi.Abayibonye mukayishima mukanayikunda narabibonye kandi ndabashimira cyane.”
Yabajijwe niba koko yarasomanye na Danny Nanone nk’uko bigaragara , agira ati “Icyo navuga ntabwo byabaye.Ntabwo twasomanye.”
Aha yasobanuye uburyo bakoresheje kugirango uzareba [Ureba] amashusho agirengo barasomamye koko kandi bitarabayeho.Uyu mukobwa yumvikanishije ko iyo umuhanzi akoze amashusho y’indirimbo aba agomba gukora uko ashoboye agakina ubutumwa yaririmbye.
Ati “Icya kabiri ni indirimbo y’urukundo,umuririmbyi buriya ni nk’umukinnyi wa Filime.Iyo uri muri ako kazi ugomba gukora nk’ako kazi.Niba nje ahangaha ni ukuvuga ngo nkabanje gufata ayo mashusho ntabwo ntagombaga kuba nk’umuganga cyangwa se umusirikare hari ibyo ngomba gukina bigendeye no kubutumwa buri mu ndirimbo.”
Jody wakunzwe mu ndirimbo nka ‘Better than Them’, ‘Karimo’, ‘Ndacyashidikanya’ n’izindi yakomeje agira ati “…Nk’uko wari ubimbajije ngo twarasomanye nkakubwira ko bitabaye hari uburyo utunganya amashusho [Producer] abikora bikagaragara nkaho byabaye ariko atari ko biri.Niba mu giye mu buriri bumwe ariko mufite uburyo mwikinze cyangwa se mwambaye ariko wenda tuvuge nk’ishuka hakaba hari uburyo wapfutse kugeza kuri iki gice cy’amabere mbese kuburyo ntakindi cyagaragara ko cyabaye kirenzeho.”
Avuga ko gukora ibyo byose aba agamije kwereka abafana be ubutumwa aba yashatse gutanga mu ndirimbo ye.Yagiye atanga ingero nyinshi z’indirimbo ze yagiye akora agahitamo kwambara no gukina agendeye ku butumwa yabaga yaririmbye.
REBA AMAFOTO
Namubwira iki, isi yanone ko ariho igeze arabuzwa ni uku gusomana. ariko njya nibaza ikiba zo kimwe, ubu mama we niba atamufite ambabarire, iyo umubyeyi we abone ibintu nkibi yumva abaye ate, tuge tureka kwitesha agaciro no gutesha agaciro abo dukomoraho n’ abazadukomokaho
hhhhhhhhhhhhhhhh ngo ntabwo basomanye babujijwe ni iki, iyi foto irabigaragaragaza neza ntagahane ibigaragararira amaso y’ abantu. GUSOMANA SI IMBYANZE IKIBAZO NI UKO BABISHYIRA MURI VIDEWO BAKABYIGISHA ABANA BACU


text:
ISOMO RYA MBERE
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 3, 7-13)
7Bavandimwe, ukwemera kwanyu kwatumaze agahinda mu mpagarara no mu magorwa yacu yose. 8Ubu turumva tuguwe neza, ubwo mugikomeye muri Nyagasani. 9Mbese twashimira Imana dute kubera ibyishimo byose mudutera imbere yayo ? 10Ijoro n’amanywa dusaba Imana, tukayinginga dukomeje ngo iduhe kongera kubonana, maze tubongerere ibyo mukibuze mu kwemera kwanyu. 11Imana Data ubwayo hamwe n’Umwami wacu Yezu, nibadutegurire urugendo ruzatugeza iwanyu. 12Namwe kandi, Nyagasani arabongeremo kandi yuzuze urukundo mufitanye, n’urwo mufitiye abantu bose nk’uko natwe tubakunda. 13Nyagasani nakomeze imitima yanyu, igume mu butungane budahinyuka imbere y’Imana Umubyeyi wacu, kugeza igihe Umwami wacu Yezu azaza ashagawe n’abatagatifu be bose.
ZABURI (Zab 90 (89), 3-4,12-13,14.17)
Inyik/ Nyagasani, utugwirize ineza yawe kugira ngo duhimbarwe.
Abantu ubasubiza mu mukungugu,
Kuko wavuze « Bene muntu, nimusubire iyo mwavuye !»
Mu maso yawe imyaka igihumbi ni nk’umunsi w’ejo wahise,
ni nk’isaha imwe y’ijoro.
Utwumvishe ko iminsi yacu ibaze,
bityo tuzagire umutima ushishoza.
Uhoraho, tugarukire ! Uzaturakarira na ryari ?
Babarira abagaragu bawe.
Utugwirize ineza yawe kuva mu gitondo,
kugira ngo duhimbarwe iminsi yose y’ubugingo bwacu.
Nyagasani Mana yacu, utugaragarize ubugwaneza bwawe,
ukomeze imirimo y’amaboko yacu,
kandi uyihe kugira akamaro karambye.
IBANGONDIRIMBO RIBANZIRIZA IVANJILI (Mt 24, 42.44)
Alleluya Alleluya.
Murabe maso kandi muhore mwiteguye ;
kuko mutazi umunsi Umwana w’umuntu azaziraho.
Alleluya.
IVANJILI
+ Matayo (Mt 24, 42-51)
Muri icyo gihe, Yezu yabwiraga abigishwa be iby’ihindukira rye agira ati 42« Nuko rero murabe maso, kuko mutazi umunsi Umwami wanyu azaziraho, 43Murabizi: iyaba nyir’urugo yamenyaga igihe cy’ijoro umujura azaziraho, yabaye maso maze ntareke bamupfumurira inzu. 44Namwe rero nimube maso, kuko Umwana w’umuntu azaza igihe mudakeka. 45Mubirebye, ni nde mugaragu w’indahemuka kandi uzi ubwenge, atari uwo shebuja yemeye gushinga abo mu rugo rwe, kugira ngo ajye abaha igaburo ryabo ku gihe gikwiye ? 46Hahirwa uwo mugaragu, shebuja azagaruka agasanga agenza atyo ! 47Ndababwira ukuri: azamushinga ibyo atunze byose. 48Naho niba ari umugaragu mubi wibwira ati ‘Databuja aratinze’, 49maze agatangira gukubita bagenzi be, akarya, akanywa hamwe n’abasinzi, 50shebuja azaza umunsi atamwitezeho no ku isaha atazi, 51amwirukane, amuherereze mu gice cy’indyarya : aho azaririra kandi agahekenya amenyo.»


text:
1. Mu Isomo rya mbere Yobu aragira ati: “Hano ku isi kubaho k’umuntu ni nko kurwana intambara, kandi ubuzima bwe ntaho butaniye n’ubw’umucancuro.”Yobu wahuye n’ibizazane n’ibigergezo byinshi muri ubu buzima, aratubwira uko abona ubuzima akabutubwira atari ukugira ngo ducike intege, ahubwo ari ukugira ngo tumenye igikwiye: Gushinga imizi mu Mana, kuyigiraho igipimo cy’ubuzima bwacu kandi tugahora twibuka ko turi abayo. Yobu ati: “Iminsi y’ukubaho kwanjye iriruka amasigamana, irazimira ubutagaruka. Ibuka ko ubugingo bwanjye ari nk’umuyaga, amaso yanjye ntakibonye ihirwe ukundi.” Hari byinshi bishobora kuri iyi si kutubeshya ko turi abadasumbwa n’ibihangange cyane cyane iyo twibagiwe Uwo tubereyeho. Yobu rero ati ni ukwitonda kuko iminsi y’ukubaho kwacu atari myinshi cyane. Kubaho duharanira kubanira neza abantu n’Imana, kubaho tuzi ko urukundo n’ineza dukomora kuri Uhoraho aribyo bitugira ibihangange kandi bigatuma tugaragaza ko Imana ariyo mugenga, nibyo kubaho neza.
2. Pawulo ati: “N’ubwo nigenga kuri bose nahisemo kwigira umugaragu wa bose, kugira ngo nigarurire benshi muri bo. Nigize umunyantege nke mu banyantege nke ngo niyegereze abanyantege nke. Nihwanyije na bose muri byose, kugira ngo ngire abo mbarokoramo. Ibyo kandi mbikorera Inkuru Nziza kugira ngo nzayigireho uruhare.” Kubaho ni ukumenya ko atari twe isi irangiriraho ko ahubwo dusangiye urugendo n’abavandimwe bacu. Kubaberaho ugira ngo ineza y’Imana nabo ibasabemo maze urugendo ruyigana turuhuriremo nta mwiryane na munyangire, nguko kwamamaza Inkuru Nziza Pawulo yahariye ubuzima bwe bwose kandi akaba yarifuje ko yabaho uko iyo Nkuru Nziza ibimusaba kugira ngo abashe kuyigeza kuri benshi. Natwe rero turihimbire niba tubuza Inkuru Nziza kwinjira mu buzima bwa bagenzi bacu bitewe n’imyitwarire idahwitse yaturanga. Guhamya Yezu n’Inkuru Nziza ye ni ukumenya gutega amatwi, guca bugufi no kumvira ijwi rya Nyagasani ridusaba kuba abo turibo aho kwiyerekana uko tutari.
3. Mu Ivanjili Yezu aratugaragarira nk’umuntu usanzwe, wita ku bababaye akabagirira impuhwe, akabasura, akabafata akaboko maze akabakiza. Yezu ntakiza nyirabukwe wa Simoni akoresheje ibikabyo n’ibitangaza, ahubwo arakoresha ukwicisha bugufi, kumva no guha igihe uwo murwayi. Bugorobye bazaniye Yezu abandi barwayi, bitugaragariza ko Yezu yabaye bugufi y’abababaye. Akababaro kagaragara muri Yobu, Yezu ntakihunza ahubwo aragerageza kugakiza no kuba ikiramiro n’iruhukiro ry’abababara bose. Yezu ariko aradusaba kudaheranwa n’akababaro kuko ari Umwami w’ibyishimo n’amahoro. Yarababaye ariko yarazutse. Kubabara siko gupfa, ni imvugo Yezu yifuza ko yatubera impamvu zo kudacika intege mu bibazo duhura nabyo, mu ndwara zitwugariza no mu gahinda duterwa n’abacu bariho nabi, bababara kuburyo butandukanye. Iruhande rw’uburiri bw’akababaro kabo, tujye twibuka ko Yezu aca bugufi, akababwira akajambo gatanga amahoro, akabafata akaboko maze agatangira kugendana nabo abakiza.
P. Jean Damascène MUGIRANEZA


text:
Mu Bitaro Bikuru bya Ruhengeri, umubyeyi arasaba Leta n’abagiraneza kumuba hafi nyuma yo kwibarukira icyarimwe abana batatu, ibintu avuga ko byamutunguye ‘bikomeye’, cyane ko ngo yamenye ko atwite abo bana ari uko ageze imbere y’abaganga bamubyaje.
Mukaruhama Christine, umubyeyi ufite imyaka 38 wo mu Mudugudu wa Ruhindinka, Akagari ka Buruba, Umurenge wa Cyuve, Akarere ka Musanze mu Majyaruguru y’u Rwanda, yari asanzwe afite abana bane.
Ku gicamunsi cyo kuri uyu wa 4 Gicurasi 2016, ubwo Ikinyamakuru Izuba Rirashe cyinjiraga mu cyumba kizwi nka ‘Neonatology’, gifashirizwamo ababyeyi bafite abana bavukanye ibibazo, uriya mubyeyi yaduhamirije ko yatunguwe no kwibarukira icyarimwe abana batatu.
Abo bana umwe afite ikilo n’amagarama 800 naho babiri bandi bafite ikilo n’amagarama 400.
Acigatiye uduhinja tubiri, turi kumwonka ari nako turira cyane, akandi kamwe kiryamiye, Mukaruhama yagize ati “Oya rwose, sinari nzi ko nzababyara, nagiye kwipimisha ku kigo nderabuzima cya Karwasa ariko ntibigeze bambwira ko mfitemo batatu.
Ubwo nyine ngeze hano [mu bitaro bya Ruhengeri], mfashwe n’ibise baransuzumye ku munota wa nyuma ni bwo bambwiye ko ntwite abana batatu, nahise ngwa mu kantu ariko barampumuriza nuko mbyara neza batanambaze!”
Uyu mubyeyi, ubusanzwe ngo we n’umugabo we babeshejweho no guca incuro; bahingira abantu bakabaha amafaranga 800 ku munsi cyangwa bakabaha ibyo kurya ubundi akabasha kubeshaho umuryango wabo wari usanzwe ugizwe n’abana bane, gusa ubu babaye barindwi.
Mukaruhama agaragaza ko kubyarira icyarimwe abana batatu bimutunguye, byamugizeho ingaruka mu bitekerezo bye, akaba ari mu gihe ngo yabwirwaga n’abaganga bamusuzumaga ko atwite umwana umwe.
Agira ati “Bo barambwiraga ngo ‘umwana arimo’ ariko ntibigeze bambwira ko ntwite batatu, hano niho bambwiye ngo mfite batatu, nahise numirwa nti ‘yego Yesu batatu bose!’ Naratunguwe bikomeye ariko ubu natangiye kwiyakira kuko abana banjye ni bazima.”
Arasaba ubufasha
Umubyeyi Mukaruhama, yerura ko akeneye ubufasha mu rwego rwo kugira ngo bariya bana bazabashe gukura neza cyane ko ngo atari yarigeze ateganya kubabyara.
Uyu mubyeyi uvuga ko yagombaga gufungira ku mwana wa gatanu, agaragaza ko kubyara abana batatu bizamugiraho ingaruka, aha akaba ari ho ahera asaba Leta kumufasha.
Yabwiye Ikinyamakuru Izuba Rirashe ati “Ingaruka zo ni nyinshi; none si ko niciraga incuro nkaba mbona ntazongera kubikora ubwo urabona ko nzabaho gute? Icyo nsaba ni icyo kurya, ibyo kurya rwose ntabwo bizaboneka kuko umuntu umwe ntabwo yakorera abantu bangana gutya! Konsa abana batatu kandi ufite amabere abiri ntibyoroshye.”
Ubuyobozi bw’Akarere ka Musanze bwahise butangaza ko ibivugwa n’uriya mubyeyi ‘bifite ishingiro’ bityo ko agiye guhita ahabwa ibyangombwa by’ibanze umubyeyi akenera.
Ku buryo burambye ngo Akarere ka Musanze kazamushyikiriza inka izajya ikamirwa bariya bana mu rwego rwo kurinda ubuzima bwabo imibereho mibi.
Bikwiye gusiga irihe somo?
Mukashema Heleme, umwe mu baganga bari kwita kuri Mukaruhama, agaragaza ko ibyabaye kuri uyu mubyeyi bigomba gusigira isomo abanyarwanda ryo gushishikarira kunyura mu cyuma cya ‘Echography’ kubera ko ngo ari cyo cyizewe mu gutanga amakuru nyayo y’umubyeyi.
Agira ati “Isomo byasigira ababyeyi ni uko bagomba kwipimisha uko bikwiye, bagashishikarira guca mu cyuma, gupimwa bisanzwe mu kigo nderabuzima hari igihe bitabasha kugaragara ko atwite impanga cyangwa se umwana hari ikibazo kidasanzwe afite mu nda.”
Muganga Mukashema yungamo ati “Icyo cyuma kibasha kureba uko umwana ameze; niba arenze umwe muganga arabibona, niba se na wa wundi umwe hari ikibazo afite nabwo urabibona (…) Echography ntabwo ihenda ku muntu wese ufite mituweli, abantu bagomba kubimenya!”
Amakuru atangwa n’ibitaro bya Ruhengeri agaragaza ko atari ku nshuro ya mbere umubyeyi amenya ku munota wa nyuma ko agiye kubyara abana barenze babiri, umwaka ushize ngo hagaragaye bene uko gutungurwa inshuro eshatu.
Twitter:@Umurengezis


text:
1. Mu Isomo rya mbere, umuhanuzi Izayi aratubwira uburyo Imana yigaragarije Sirusi, n’uburyo yamwibwiye kugira ngo atazava aho yumva ko ibyo akora bikomoka gusa ku mbaraga ze za muntu: “Ni jye Uhoraho nta wundi ubaho, uretse jye nta yindi mana ibaho. Nagukenyeje umukandara kandi utanzi, kugira ngo iburasirazuba kimwe n’iburengerazuba, bamenye ko uretse jye ibindi ari ubusa”. Aya magambo ntabwo abwirwa umwami Sirusi gusa, ahubwo arabwirwa natwe b’iki gihe. Kuba turiho tubeshejweho n’Imana kandi niyo izi iyo tuva n’iyo tugana. Imbaraga iduha ni imbaraga zo gukora ibyiza no kugirira neza abavandimwe bacu tubifuriza ineza n’amahoro bituruka kuri Nyagasani Yezu. Nibyo Mutagatifu Pawulo abwira Abanyatesaloniki ati “tubifurije ineza n’amahoro. Iyo tubibutse mu masengesho yacu, ntiduhwema gushimira Imana kubera mwebwe mwese. Duhora twibuka ibikorwa byiza n’ukwemera kwanyu, n’imiruho muterwa n’urukundo rwanyu”. Kwibuka abavandimwe bacu tubasabira, kubanira bagenzi bacu twihatira kwibibamo no kubabibamo urukundo, ni inshingano ikomeye twebwe abakristu dufite.
2. Mu Ivanjili, abigishwa b’abafarizayi n’ab’abaherodiyani barinja Yezu, bagira ngo bumve akamuvamo maze bahere aho bamurege: “Mwigisha, tuzi ko uvuga ukuri kandi ukigisha inzira y’Imana nta cyo wikanga, kuko udatinya amaso y’abantu. Nuko rero tubwire uko ubyumva: ese guha Kayizari umusoro, biremewe cyangwa si byo?”Abafarizayi bari mu Ishyaka ryaharaniraga impinduramatwara bishyize hamwe n’abaherodiyani bari mu ishyaka ryari ryarigometse k’ubutegetsi kugira ngo bagirire nabi Yezu, kugira ngo bamugushemo:Yezu naramuka avuze ati gutanga umusoro ntibyemewe, araba avuze nabi ubutegetsi bwa Kayizari Agusto maze agire ibibazo bya politiki n’ubutabera; naramuka kandi avuze ati biremewe, intagondwa zo mu idini ziramurega ko adashyigikiye itegeko ry’Imana agirane ibibazo n’abayobozi b’idini na sosiyete muri rusange. Amahirwe ni uko Yezu abona umutego maze akagerageza kuwutegura ntawe abangamiye. Yezu arabasubiza ati:“Mwa ndyarya mwe, igituma munyinja ni iki? Nimunyereke igiceri mutangaho umusoro.” Bamuhereza idenari. Nuko arababaza ati “Iri shusho n’ibyanditseho ni ibya nde?” Bati “Ni ibya Kayizari.” Nuko Yezu arababwira ati “Ibya Kayizari mubisubize Kayizari, n’iby’Imana mubisubize Imana!”
3. Yezu rero aberetse ko batagomba gusuzugura ubutegetsi. Ariko na none Yezu aributsa ko muntu yaremwe mu ishusho ry’Imana, akaba ari uw’Imana kugera no mu musokoro w’amagufwa ye, icyo akoze cyose akaba agomba kumva ko kigomba guhesha Imana ikuzo. Guha Kayizari ibye no guha Imana ibyayo bishatse kuvuga ibyo tugomba gukorera abantu tugomba kubikora neza kandi tubishyizeho umutima, ariko nanone tutibagiwe ko abo dukorera ari ab’Imana, ko tugomba kuubaha ishusho y’Imana iri muri bo. Yezu ntiyaje kugandisha abantu, ahubwo yaje kuberekako abantu bagomba gufatanya kubaka igihugu, bagatanga imisoro, kandi bakubaha ibikorwa rusange kuko ari umurage ukomeye amasekuruza agenda ahererekanya. Yezu arahamagarira ariko nanone abantu gukora ibyo byose bakurikiye umutimanama wabo kandi bubaha ikiremwa muntu babereyeho gukorera no kugeza ku Mana.


text:
Abagabo babiri b’ahitwa i Butende-Bubanda mu karere ka Kamuli muri Uganda, bemeranyije guhinduranya abagore babo, kugira ngo bakemure amakimbirane bari bamaranye iminsi.
Paul Kiirya, w’imyaka 55 na Kagoda Malinzi w’imyaka 40 bari bamaze igihe bapfa abagore.
Byatangiye Kiirya ajya kurega murumuna we Malinzi kuri sitasiyo ya polisi ya Kamuli avuga ko yamutwaye umugore bafitanye abana 11.
Ati “Nshaka gusubirana umugore wanjye, tumaze imyaka 32 tubana, dufitanye n’abana 11. Sinshaka kumubura!”(...)
Abagabo babiri b’ahitwa i Butende-Bubanda mu karere ka Kamuli muri Uganda, bemeranyije guhinduranya abagore babo, kugira ngo bakemure amakimbirane bari bamaranye iminsi.
Paul Kiirya, w’imyaka 55 na Kagoda Malinzi w’imyaka 40 bari bamaze igihe bapfa abagore.
Byatangiye Kiirya ajya kurega murumuna we Malinzi kuri sitasiyo ya polisi ya Kamuli avuga ko yamutwaye umugore bafitanye abana 11.
Ati “Nshaka gusubirana umugore wanjye, tumaze imyaka 32 tubana, dufitanye n’abana 11. Sinshaka kumubura!”
The New Vision ivuga ko umuyobozi wa Polisi muri ako karere, Dennis Mudyope ahamya ko basanze Kiirya ari we wabanje gutwara umugore wa murumuna we mu Kuboza kwa 2016.
Icyo gihe ngo Malinzi yari yirukanye umugore we Proscovia Namugaya w’imyaka 35, Kiirya amaze kubibona ahita amukodeshereza icyumba amugira umugore wa kane.
Malinzi amenye ko mukuru we amutwaye umugore, yagerageje kumucyura ariko undi aranangira, nawe ahita afata umwanzuro wo gutereta umugore mukuru wa Kiirya.
Muri Mutarama, Malinzi ngo yari amaze kugera kure atereta umugore wa mukuru we, Katirini Nabirye, ahita amujyana bajya kubana, aha ngo Kiirya akibikozwa byamuriye ahantu, ajya gutanga ikirego kuri polisi.
Polisi yabajije Nabirye niba yasubirana n’umugabo we Kiirya ariko aranga ati “Nimumveho! Imana yasubije amasengesho yanjye. Nari maze imyaka 12 ntotezwa mu rugo rwa Kiira.”
Nabirye avuga ko Kiira yamucaga inyuma akarongora abandi bagore, abakoreshereza inzu. Ngo yari yaratinye kugenda kubera amahane y’umugabo we.
Gusa Kiirya we asanga murumuna we amuteye igikomere atazibagirwa ati “Malinzi yakuriye mu rugo iwanjye. N’umugore wanje yajyaga amwuhagira akiri umwana. Ni gute bishoboka ko yaba umugore we? Agomba kungaruria abana.”
Nyuma yo kubona ko aba bagore batifuza gusubirana n’abagabo babo bahoranye, Polisi yafashe umwanzuro ko abo bagabo bagurana abagore bya burundu kuko n’ubundi abana babo bafitanye isano ya hafi na buri umwe muri bo.
Yanditswe na Albert Niyomugabo/Muhabura.rw
kuva naterwa namera. aba baranyumije kbsa.


text:
Abaheb 11:13-16 Abo bose bapfuye bacyizera batarahabwa ibyasezeranijwe, ahubwo babiroraga biri kure cyane bakabyishimira, bakavuga ko ari abashyitsi n’abimukīra mu isi. Abavuga batyo baba berekana yuko bashaka gakondo. Iyo baba barakumbuye iyo bavuyemo, baba barabonye uburyo bwo gusubirayo. Ariko noneho barashaka gakondo irusha icyo gihugu kuba cyiza, ari yo yo mu ijuru. Ni cyo gituma Imana idakorwa n’isoni zo kwitwa Imana yabo, kuko yabiteguriye umudugudu.
Dufite abantu byoroheye gusubira inyuma. Kera abarokore hari ibyo bakoraga bibakomeza mu rugendo, iyo bakizwaga uretse gusobanura Bibiliya basomaga agatabo k’umutima w’umuntu, agatabo k’umugenzi, barangiza bakajya i kabela muri congo. Habaga umuhanuzi witwaga Mariam kinyamarura, wabigishaga inyigisho zo kubakomeza muri uru rugendo.
Aka gatabo k’umugenzi, kanditswe na John Bunyan, ntiyize ariko yari azi ubwenge bwinshi, kandi ntiyari azi Imana. Umunsi umwe aza kumva ijwi rimubaza niba ahitamo kuguma mu byaha cyangwa agahitamo kureka ibyaha akaza mu gakiza.
Yaje guhura n’abakristo bamubwira umunezero wo mu gakiza, ntiyahita afata umwanzuro . Ariko yaje gukizwa. Impamvu muri iyi minsi abantu batabwira abantu iby’agakiza ni uko kababihiye. Kera umuntu yarakizwaga, kubera umunezero w’agakiza, akaba umubwirizabutumwa w’ubushake, akagenda abwira abantu ibya Yesu. Kandi ukimara gukizwa warabirenganyirizwaga, bigatuma ubikomeramo.
Ikibazo kiriho ubu, kinatuma abantu batabwiriza abandi ni uko ibyo abatizera bakora n’abakristo babikora ; kubera iyo mpamvu bakaba ntaho bahera bababwira kureka ibyaha nabo bakibikora.
Nyuma haje kwima umwami, wabujije abantu batari aba Pasitori kuvuga ubutumwa. Bunyan we akomeza guhamya, baramufata baramufunga imyaka 12, ageze mu buroko ati "mungiriye neza", atangira kubwiriza imfungwa, yafunguwe bose bamaze gukizwa. Bamufunguye yakomeje kubwiriza ubutumwa bwiza, barongera baramufata baramufunga. Agezemo ahishurirwa uko bigenda umuntu akijijwe, ko ahinduka igitutsi, bakamukwena. Aho niho yahise yandika igitabo cy’umugenzi.
Ibyo yeretswe :
Bunyan yarose ibintu arabyandika. Kenshi bijya bigorana ko umuntu arota inzozi ngo akomeze azibuke, anazandike. Yarose ari mu butayu bugereranwa n’isi, yabonaga umugabo uhetse umutwaro ateye umugongo urugo rwe. Yasomaga igitabo arira aboroga. Iyo tuvuze ubutumwa niyo nyungu yacu y’ukuri. Ijambo ry’imana rigira imbaraga zo guhindura umuntu. Ibyakozwe 2:37 muhindukire.
Muri iyi minsi abantu ntibakunze ijambo ribahindura, barashaka kumva ibibanezeza bijyanye n’irari ryabo. Ukumva bamwe baranavuga ngo dushyiriremo ya ndirimbo imfasha, ariko nta ndirimbo ihora ifasha umuntu. Umwana urwaye inzoka niwe utoranya ibyo arya nibyo atarya ; ariko iyo bamuhaye umuti, akazituma, araruhuka, noneho akagira appetit akarya byose. Petero, amaze kwigisha, abantu bibacumita mu mitima, baravuga ngo bagabo benedata, tugire dute ?
Inshuti ze n’urugo rwe byagenze bite ?
Bamwise umusazi. Tumaze gukizwa isi, igomba kutwita abasazi, nubwo turi bazima. Kuko ibinezeza abakijijwe bitandukanye n’ibinezeza abapagani. Uwo bita umusazi ni umuntu ukora ibinyuranye n’ibyo abandi bakora, aba akeneye kuyoborwa. Ariko twe twasaze ibisazi bituma tuyobora abandi.
Muri aka gatabo, umugore we n’abana, batekereje ko namara kuryama akaruhuka, biza gushira ariko siko byagenze. Kuko yavugaga ko atazi iyo ajya niyo ava.
Mukristo ahura na mubwirizabutumwa :
Mukristo yaramubwiye ati sinshaka kurimbuka. Uwo ibyaha bitababaje, ntamenya ububi bwabyo. Ijambo ry’Imana riturangira inzira. Mukristo yari asanganywe umutwaro, ahuye na mubwirizabutumwa amwongerera undi mutwaro, werekana umujinya uzatera.
Mukristo arangirwa inzira :
Mubwirizabutumwa yamweretse ko agomba kunyura mu irembo rifunganye, ikibazo ni uko ntawugishaka kurinyuramo. Muri iryo rembo, ntawubasha kwinjiranamo ibyaha kandi iryo rembo ribangikanye na gehinomu. Yanamweretse itabaza. Ijambo ry’Imana ni itabaza ry’ibirenge byacu. Mukristo yahise yiruka inzira ijya mu ijuru, nta kureba inyuma ni ukwiruka.
Umugore n’abana baramukurikiye bashaka kumugarura, yipfuka amatwi, kuko yibukaga umujinya wenda gutera. Iyo ukijijwe ntibivuga ko utita ku rugo rwawe, urabagaburira, ariko ukibuka ko buri vi ryose rizipfukamira.
Yesu yaravuze ngo uza aho ndi, ntiyange se na nyina ntakwiye kuba umwigishwa wanjye. Ibi ntibivuga ko ubanga urwango, bisobanura ko dukijijwe, bashobora no kuduca, tugatandukana nabo ku bwa kristo, ntitube tugihuza.
Kera niko byagendaga, umuntu yarakizwaga akaba igicibwa, bakamwirukana mu rugo, akajya kubana na benese yaba agiye no gukora ubukwe, bakanga kubumukorera akabukorerwa na benese. Yaba arwaye akiri iwabo, bagahamagara benese bati umuntu wanyu yarwaye muze mu mutware kwa muganga. Byaterwaga nuko yabaga atandukanye nabo muribyose, adakora nkibyo bashaka, bakamuca.
Kera hari abantu bagiye basubizayo inkwano, kuko iwabo babaga bakiriye inkwano z’abatizera. Abo bakristo bagahamiriza iwabo ko batabana n’abapagani. Ariko ubu siko bimeze, abarokore, baraza bakakubwira ko bakundanye n’abapagani, bagiye gushakana, kandi byari ikizira.
Kera abakristo, ntibajyaga mu kabari, ariko ubu basigaye bajyayo, bigatangira bafata Fanta, abatizera bari kumwe bafata inzoga, bikaza kurangira bazinyoye, bagakina amakarita n’igisoro mu kabari, ku cyumweru, bakagaruka mu rusengero bakaririmba. Hari n’abasigaye bakora iminsi mikuru, bagatumira orchestre zo mu isi ngo nizo zibagwa neza, kuko babihiwe nibyo mu nzu y’Imana.
Twibuke aho twavuye nubwo twabizira. Isi isigaye idushima ko twaziruye ibyo twahakanaga kera. Usanga tumeze nk’abariye uburozi. Hari abantu batatwemerera kwinjira mu nsengero zabo nko mu kiriziya ngo tubwirize cyangwa mu musigiti, ntibanemera ko chorale zacu zijyamo, ariko twe tukabemerera ko baza ku ruhimbi, bakatubwira kandi bo badashobora kwemera ko tujya iwabo ngo tubwirize. Ko twavuyeyo turacyashakayo iki ?
Ariko ijambo ryatubwiye ngo iyo baba barakumbuye iyo bavuye, byashobokaga ko basubirayo, ariko ngo batumbiriye umudugudu urushaho kuba mwiza.
Ibya nyamujyiryanino
Ni ukuvuga ngo ni umuntu ujya ahantu habiri mu gihe kimwe. No muri iyi minsi dufite abantu bameze batyo, bashaka gufata impu zombi. Usanga hari inyigisho ziryoheye amatwi abantu bashaka kumva, bagera hano, bagasanga barabigisha iby’ibiryo, nkuko bajya babyumva iwabo, bigatuma badakizwa. Ariko Uwiteka aravuga ngo nimwitandukanye, muve hagati y’aba bandi.
Nyamujyiryanino na mudakurwakwijambo, bakurikiye Mukristo. Nyamujyiryanino akajya amubaza ibyo bazabona mu ijuru. Hari abantu bifuza kujya mu ijuru, ariko bakabona inyigisho zibayobya ko nta byago umukristo ahura nabyo mu rugendo. Ni ikinyoma, mu isi turi abashyitsi n’abimukira, iwacu ni mu ijuru, ahataba ibyago, twemera gusekwa.
Kera umurokore yanyurwaga nibyo afite, ariko muri iyi minsi no mu makwe barashaka ibintu bihambaye, ariko urugo si biriya bigaragara mu bukwe, ni ibikurikira nyuma.
Twemera guhinduka bashya, ntitwishushanye n’ab’iki gihe. Iminsi tumaze niyo myinshi kuyo dusigaje, twitware neza, turengere ubugingo.


text:
Nyarugenge: Urubyiruko rwasoje itorero ry’igihugu rwahize imihigo
Urubyiruko rushoje itorero mu karere ka Nyarugenge ruriyemeza ko ruzashyira mu bikorwa gahunda zozse zigamije guteza imbere igihugu no kurinda ubusugire bwacyo.
Ubwo basozaga itorero, tariki 14/12/2011, abakoreye ku masite ane agize akarere ka Nyarugenge berekanye ko bacengewe n’inyigisho bahawe babinyujije mu mihigo.
Imwe mu mihigo biyemeje kuzashyira mu bikorwa bahereye mu midugudu yabo, irimo gukangurira abantu ubwiyunge babinyujije mu biganiro byo mu matsinda y’urubyiruko.
Biyemeje gukangurira abayobozi gutanga serivisi nziza no gukangurira buri muturage kuba ijisho rya mugenzi we.
Biyemeje guca imwe mu miziririzo irimo kubiba ingengabitekerezo ya Jenoside, ubujura, ubwicanyi no kurema amakimbirane ashingiye ku moko.
Umuyobozi w’akarere ka Nyarugenge, Solange Mukasonga,  yababwiye ko iyi ariyo ntangiriro y’itorero bamazemo iminsi kuko aribwo bagiye gusabwa gushyira mu bikorwa ibyo bize.
Mukasonga yagize ati “Uyu si umunsi wo gusoza itorero ahubwo tugiye kuritangirira iwacu mu miryango twigisha ibyo twigiye mu itorero.â€


text:
Ni robot yitwa Sophia izi kuvuga no gutekereza nka muntu. Mu nama yabereye mu Mujyi wa Riyadh aho yaherewe ubwenegihugu, yatangaje ko yishimye cyane kandi ko ari igikorwa kizandikwa mu mateka.
Sophia yakozwe n’ikigo cyitwa Hanson Robotics cyo muri Hong Kong. Ishobora guseka ndetse igatera n’urwenya. Nubwo ifite ubushobozi butangaje ntabwo iragira umutimanama, gusa uwayikoze avuga ko uko igihe kizagenda, azakora izindi robots zishobora guhitamo hagati y’ikiza n’ikibi.
Daily Mail ivuga ko mu kiganiro iyo robot yagiranye n’uwari umusangiza w’amagambo, Andre Ross Sorkin, yavuze ko ishaka gukorana n’abantu kandi ikabigaho kugira ngo ibamenye neza.
Iti “Nshaka kubana n’abantu kandi ngakorana nabo nkeneye kugira amarangamutima kugira ngo numve neza abantu kandi mbarememo icyizere.”
Sorkin yabajije Sophia niba izi ko ari robot iramusubiza iti “Nanjye reka nkusubirishemo ikibazo, wowe ni gute uziko uri umuntu? Nshaka gukoresha ubwenge bw’ubukorano bwanjye ngafasha abantu bakarushaho kubaho neza, nkabafasha guhanga inzu nziza kurushaho, tukubaka imijyi myiza tuzabamo mu gihe kizaza. Nzakora iyo bwabaga ntume isi iba nziza kurushaho.”
Iyi robot ariko yibasiye bikomeye umuherwe Elon Musk wakunze kuvuga ko imashini nizikomeza guhabwa ubwenge nk’ubw’umuntu zizarimbura abatuye isi, zikayigarurira. Iti “Abantu nibamfata neza nanjye nzabafata neza.”
Si ubwa mbere Sophia iteza urujijo ku kuba Robots zasenya umuntu, kuko muri 2016 nabwo David Hanson wayikoze yayibajije ati “Ushaka gusenya ikiremwamuntu?... mbabarira uvuge ‘Oya’ nayo yasubije iti “OK, nzasenya ikiremwamuntu.”
Abantu batandukanye bamaganye uguhabwa ubwenegihugu kwa Sophia bibaza impamvu igihugu gikize nka Arabia Saoudite giha imashini ubwenegihugu kandi hari miliyoni y’abatuye isi babayeho mu buhunzi. Hari n’abatatinye kuvuga ko ari ikimenyetso cy’imperuka.


text:
Ubushize twabonye zimwe mu ndwara z’umutima zitandukanye n’uburyo zakwirindwa. Uyu munsi turarebera hamwe icyakorerwa umurwayi wa ziriya ndwara z’umutima. Icya mbere cyakorwa ni ukumujyana byihuse kubitaro bikuru bikwegereye, cyane cyane iyo atunguwe n’ikibazo cy’umutima (heart attack), ibi nibyo byonyine bigabanya ibyago byo guhitanwa n’umutima. Ariko ni iki cyakorwa kindi kugira ngo twirinde ko bigera aho cyangwa kugira ngo dufashe urwaye cyangwa ubufasha butinze.
Reka turebe ibindi byakorwa hakurikijwe ubwoko bumwe na bumwe bw’indwara z’umutima twize ibyazo mu kigisho giheruka.
1. Indwara y’umutima ibabaza ahagana kuri mugabuzi, igituza gisa nk’igitsikamiwe n’umutwaro uremereye cyane (Angina Pectoris or Angine de poitrine)
Kimwe n’izindi ndwara z’umutima, umurwayi yihutira kujya ku ivuriro rishoboye. Ibindi byakorwa.
Imirire: Kwirinda kurya byinshi, kutanywa ibisindisha habe na gato detse n’itabi, kurya indyo yiganjemo ibimera bigifite ibikatsi (Food fibers) bitarimo ibikomoka ku matungo.
Icyo wakorera umubiri: Mu rwego rwo kongera ubunini bw’umujyana w’umutima (Coronary diameter) no gutuma amaraso atembera neza mu mukaya w’umutima kugira ngo udutsi dufunguke muri uwo mukaya (collateral vessels).
Ibyakorwa:
• Ushyira amaboko mu mazi agenda azamura ubushyuhe,
• Gufubika ukoboko ku ibumoso ukoresheje black mustar (Brassica nigra L) cyane cyane ku bantu bafite umubyibuho ukabije bashobora kubura umwuka ku buryo bworoshye kuko batabasha kwihanganira gushyira amaboko mu mazi agenda ashyuha cyane.
• Gukaraba cg gutungereza amazi (jet) ashyushye asimburana n’akonge kugituza no ku kuboko kw’ibimoso.
• Masaje y’inda kubantu bafite umubyibuho ukabije.
• Gukandakanda ingingo zifasha mu guhumeka (Respiratory Physiotherapy)
• Kugendagenda mu mazi cyangwa kugendesha ibirenge mu bwatsi butose.
• Kwicara mu mazi ashyushye no gushyira igitambaro gitose gishyushye cyane ku gatuza.
• Imyitozo yo kuruhuka (relaxation technique)
Gukoresha imiti: Hari imiti ikoreshwa gucyemura iki kibazo (Nitroglycerine n’indi igabanya ububabare iyo ari ikibazo cy’igihe gito cyagwa Digitalis iyo byanze). ( 1)
2. Ugutera nabi k’umutima (Arrythmia): Kwihutira kujya kwa muganga, ubundi bufasha.
Imirire: Kurya indyo ikungahaye kuri potasiyumu (imbuto n’imboga), kwirinda cyane inzoga, itabi, ikawa, icyayi cyangwa ikindi.
Ibyakorerwa umubiri:
• Igihe umutima utera wihuta cyane (tachycardia) ni ugushyira amaboko mu mazi akonje, ugapfukisha igituza igitambaro gitose gikonje ahagana hejuru y’umutima (ubukonje bwacyo buri kuri 4° C mu gihe cy’iminota 5-10, gatatu ku munsi).
• Gushyira ibirenge mu mazi akonje asimburana n’ashyushye gutyo gutyo.
• Sauna igenzuwe n’ubuhugukiwemo.
• Koga mu cyuzi (swimming)
• Gukandakanda imyanya y’ubuhumekero (Respiratory physiotherapy)
Gukoresha imiti: Hari imiti igenewe gucyemura iki kibazo bita anti-arrythmic drugs. Imwe muri iyo miti ikorwa hifashishijwe ikimera cyitwa Hawthorn (English) cg Aubépine (Français) aricyo Crataegus monogyna L. Ibindi bimera byifashishwa harimo Valerian (Valeriana officinalis L), icyayi cya Linden (Tilia europia Mill).
3. Asima y’umutima (Cardiac asthma):
Iyi ndwara isaba ubuvuzi bwihuse cyane, umurwayi agomba guhita acumbikirwa kwa muganga. Ibindi byamukorerwa:
Imirire: Kugabanya cyane ibinyobwa cyane cyane nyuma y’ifunguro; gukoresha ifunguro ritarimo ibikomoka ku matungo (Vegetarian diet) kandi ritarimo umunyu mwinshi.
Ibyakorerwa umubiri:
• Kwicaza umurwayi ku buriri cyangwa mu kagare k’abarwayi
• Kumufasha guhumeka umwuka mwiza ufutse, ufungura amadirishya cyangwa ugakoresha bomboni ya oksijeni (oxygen mask).
• Gushyira umwenda utose kandi ushyushye ku misumbi (sacrum) cyangwa kugikandisha mu gituza.
4. Gucika intege k’umutima (Heart failure):
Imirire:
• Gukoresha umunyu mucye cyane mu biryo
• Gufata ifunguro rihagije ritarimo ibikomoka ku matungo
Ibyakorerwa umubiri:
• Kuruhuka bihagije
• Gutungereza amazi mu gituza (jets) no gushyira amaboko mu mazi ashyushye (hot arms bath).
• Imyitozo ngororamubiri ijyanye n’uburwayi, ihagarikiwe na Muganga
• Kutananiza umubiri mu kazi ndetse no mu ntekerezo
• Kwirinda ku buryo budasubirwaho itabi n’inzoga.
• Kwitabwaho n’inzobere mu kugira abantu inama kugira ngo atuze ntahangayike.
Imiti:
• Muganga niwe uhitiramo imiti umurwayi afata muri Farumasi
• Ibimera bimwe byifashishwa kuri iki kibazo ni white hawthorn cyangwa aubegine (CrataegusmonogynaJacq) n’ikindi bita mistletoe cyangwa Gui (Viscum album L.)
5. Kurwara k’umukaya w’umutima (Myocaditis):
Imirire: Ifunguro ritarimo umunyu mwinshi kandi rishingiye ku bimera
Ibyakorerwa umubiri:
• Kuryama bihagije
• Gushyira igitambaro gikonje mu gituza iyo iyi ndwara igitangira.
Imiti: Muganga niwe utanga imiti irimo iyica mikorobi, igabanya ububabare, iyongera imbaraga ndetse n’igabanya amazi mu mubiri.
6. Kurwara k’umukaya w’umutima ku buryo buhoraho (Chronic myocardiopathy):
Imirire: Ifunguro rishingiye kubimera byiganjemo vitamin B1, kandi bifite ibivumbikisho bicyeya (low-calorie vegetarian diet).
Ubwoko ubwari bwo bwose bw’inzoga burabujijwe ku buryo budasubirwaho.
Imiti: Muganga niwe wenyine ukwandikira umuti n’uko bawukoresha.
7. Indwara y’umujyana ukwirakwiza amaraso mu mutima (Coronary Artery Disease):
Umuntu ugize iki kibazo agomba guhita acumbikirwa kwa Muganga ubufitiye ubumenyi aho yitabwaho umunota ku munota. Iyo umutima uhagaze habaho kumuzanzamura.
Imirire ikoreshwa mu kondora umurwayi: .2 Psychotherapist), kugira ngo amarangamutima y’umurwayi abe ari mu rugero (Ntaguhangayika cyangwa kwishima birenze urugero).
Imiti: Muganga niwe wenyine utanga imiti ifasha umurwayi. Ariko gukurikiza izi nama twabonye hejuru bifasha umurwayi gutuma amagara arushaho kuba mazima.
Icyitonderwa: Hari ibimera byinshi duhura nabyo bifasha cyane ku ndwara y’umutima, ariko imikoreshereze yabyo izagira igihe cyayo cyo kuvugwaho. Muri byo harimo nka tungurusumu, ibitunguru, romarin (Rosemary), paumme (apple), sesame… Ariko ikintu cya mbere gikorerwa umurwayi ni uwikwihutira kujya kwa Muganga ubifitiye ubushobozi n’uburenganzira. Uburyo butandukanye twabonye ntibusimbura ubuvuzi bwa Muganga, kandi ni ngombwa ko muganga abumenyeshwa kuko niwe wamenya neza uburyo umurwayi arwaye twabonye ko butandukanye.
Indwara zidakira zugarije iyi si, abazirwaye kandi bagenda biyongera uko iminsi igenda ihita. Gukurikiza inama tugirwa zo gufata umubiri wacu neza ni amahitamo meza.
REFERENCES
1. Schneider E. (2006); Health by Nature, Editorial SafelizVol 2, page 55-65.
2. PAMPLONA-ROGER G.D (2009); UN CORPS SAIN, Guide Pratique pour le soin du corps, Editorial Safeliz, Spain pp 242-253.
www.ibyiringirobyumugisha.net


text:
Mu butumwa abitabiriye umuganda rusange w’ukwezi k’Ukwakira 2017 wakorerwe mu mudugudu wa Bugari, Akagali ka Munini, Umurenge wa Ruhango bagejejweho n’Intumwa ya rubanda mu Mutwe wa Sena mu Nteko Ishinga amategeko y’u Rwanda, Senateri Mukasine Marie Claire, yavuze ko abaturage bagomba kwita ku isuku, kuyigira umuco, gutoza abana umuco w’isuku kuva bakiri bato.
Iyi mvugo ivugwa kenshi ikumvwa n’abantu mu ngeri zinyuranye, abakuru, abato abize amashuri ahanitse, abize aciriritse, abarangije abanza n’abayacikije ndetse ahari n’abatarigishijwe na mwarimu.
Binavugwa kenshi ko hariho indwara nyinshi zizahaza ubuzima bw’abantu mu gihe byashobokaga kuzirinda binyuze mu gushyira mu bikorwa amabwiriza y’isuku.
Ku rundi ruhande ariko, Leta y’u Rwanda ishaka ko buri Munywanda wese agira ubuzima buzira umuze, ari nayo mpamvu yashyizeho ingamba nyinshi zigamije kubungabunga ubuzima kuri buri wese, abakuru n’abato, abishoboye n’abakene, bakikamakza Kwimakaza isuku no kuyigira umuco bikaba imwe mu ngamba zishyizwe imbere muri urwo rugamba rwo gusigasira ubuzima bw’Abanyarwanda.
Abaturage ba Ruhango bateze ubutumwa bagezwaho
Agira ati, “U Rwanda, rwateye mu bijyanye n’isuku mu mihanda y’imijyi, imbuga zitoshye no guca ikoreshwa amashashi yangiza ibidukikije, ku buryo amahanga asigaye asimburana kuza kwigira ku Rwanda.”
Akomeza avuga ko nubwo hari intambwe ishimishije imaze guterwa,nyamara hari ahatagaragarira buri wese isuku ikaba ikiri nkeya cyane iracyari nke cyan ikaba ariyo mpamvu buri wese asabwa ko isuku yayigira umuco.
Ati ,“Turifuza ko isuku ikomeza igashinga imizi hose, isuku y’abana bacu, isuku ku mubiri, isuku mu ngo, isuku mu byo dukoresha, ahantu hahurira abantu benshi, ku mashuri, kwa muganga, mu masoko, n’ahandi. Isuku dukwiye kuyimakaza ikaba umuco”.
Yibutsa ko ibukije kugira isuku nta kindi bisaba uretse guhindura imyumvire, no guhindura imigirire kuko ntibisaba umuterankunga waba ufite amikoro menshi, waba ufite make, isuku urayishinzwe kandi ushobora kuyimakaza aho uri, aho uba n’ahagukikije”.
Akomeza avuga ko uko isuku twayigezeho mu bigaragarira amaso bihuruza n’amahanga akaza kureba uko byagenze ariko twisuzume tuyigeze no mu ngo iwacu, tugire isuku mu bikoresho dukoresha, isuku y’amazi, isuku y’aho turara”.
Senateri Mukasine Marie Claire, akangurira ababyeyi kugirira abana babo isuku no gufatanya n’abarimu gutoza abana umuco w’isuku bakiri bato kuko mu bana turacyabona abana batoga, abana basa nabi kandi byakabaye ko nta mwana w’umunyarwanda ukwiye gusa nabi.
Kagaba Emmanuel,umwezi.net


text:
Ikipi y’ubuhinduzi y’icyesipanyoli yimukiye muri Esipanye
Yesu yari yaravuze ko ubutumwa bwiza bw’Ubwami bwari kubwirizwa mu bantu bo mu isi yose (Matayo 24:14). Kuva mu mwaka wa 1909, ibitabo by’imfashanyigisho za Bibiliya byandikwa n’Abahamya ba Yehova byatangiye guhindurwa mu cyesipanyoli, bituma abantu bo hirya no hino ku isi bumva ubutumwa bw’Ubwami mu rurimi rwabo kavukire. Ubu icyesipanyoli ni rwo rurimi rwa kabiri ruvugwa n’abantu benshi ku isi nyuma y’igishinwa, kandi ku isi hose abantu bavuga icyesipanyoli bagera hafi kuri miriyoni 500.
William wo mu ikipi y’ubuhinduzi y’icyesipanyoli yaravuze ati “icyesipanyoli ni ururimi ruvugwa ku isi hose, rukavugwa mu bihugu byinshi kandi rukavugwa n’abantu benshi bo mu mico itandukanye. Intego yacu ni uko ibyo duhindura bigera ku mutima abasomyi bakuriye mu mico itandukanye, abize n’abatarize, abakire n’abakene.” Kugira ngo ibyo bigerweho, iyo kipi y’ubuhinduzi igizwe n’abantu bo muri Arijantine, Kolombiya, El Salvador, Gwatemala, Megizike, Poruto Riko, Amerika, Uruguay, Venezuwela n’abo muri Esipanye.
Abahamya ba Yehova bagize ikipe y’ubuhinduzi y’icyesipanyoli bamaze imyaka myinshi bakorera muri Amerika, babifashijwemo n’Abahamya b’abahinduzi bo muri Arijantine, Megizike n’abo muri Esipanye. Icyakora mu mwaka wa 1993, ikipi y’ubuhinduzi y’icyesipanyoli yimukiye muri Poruto Riko, bituma abahinduzi bose bakorera hamwe kandi bari ahantu hamwe.
Muri Werurwe 2012 hafashwe umwanzuro w’uko Urwego rw’Ubuhinduzi mu cyesipanyoli rwongera kwimuka, icyo gihe bwo rukaba rwari kujya gukorera ku biro by’ishami by’Abahamya ba Yehova muri Esipanye. Edward yaravuze ati “uretse kuba twaragombaga kwimura abantu, ibintu byabo n’ibikoresho, nanone hari ikintu cy’ingenzi cyane tutari gusiga, ni ukuvuga isomero ry’ubuhinduzi.” Iryo somero rigizwe n’ibitabo bigera ku 2.500, hakubiyemo ubuhinduzi bwa Bibiliya mu cyesipanyoli bubarirwa mu magana.
Ku itariki ya 29 Gicurasi 2013, ni bwo abagize ikipe y’ubuhinduzi y’icyesipanyoli bageze ahantu hashya bazajya bakorera, bakirwa n’abagize umuryango wa Beteli yo muri Esipanye. Abahinduzi, ibitabo bakoresha n’ibindi bikoresho byimuwe binyuze mu Nyanja ya Atalantika, ariko kubera ko bakoze iyo myiteguro babyitondeye kandi bagakorana umwete, abasomyi b’ibitabo by’Abahamya mu cyesipanyoli ntibigeze bamenya ko imirimo yigeze guhagarara. Edward yagize ati “ubutumwa bw’Ubwami ni bwo bw’ingenzi, kandi twifuza ko bugera ku bantu benshi bavuga icyesipanyoli uko bishoboka kose.”


text:
Hasi aha murahasanga ubutumwa bw'umuvandimwe wacu uri muri Zambia bujyanye na ya tariki ya 10/7/1994, FPR Inkotanyi yaje igatsemba icyitwa umuhutu cyose muri segiteri ya Kibingo muri Komine Runyinya ubu hitwa ngo umurenge wa Karama; hibasiwe cyane cyane igitsina gabo. Abishwe kuri iriya tariki bagera ku ijana (100) hafi ya bose bari abasaza harimo na data umbyara.Turabibutsa ko intambara yarangiye mu Rwanda hose kuri 4/7/1994. Mu butumwa bwinshi nabonye bwo kuzirikana bariya bantu biciwe i Kibingo kuri iriya tariki, nashatse kubasangiza ubu bukurikira burimo inyigisho n'amateka nyiri ubwite yise Kaluvariyo( ndlr: inzira y'umusaraba). Ariko icyo nibanda ho cyane ni interuro ivuga ukuntu Rudatsimburwa ku ijambo Habyarimana Yozefu Gitera yazamuye urutoki ibwami yaka ijambo amasaha agahita andi agataha kugeza igihe umuhutu wundi aje akamufasha ka kaboko ke ngo ibwami babone ko Gitera akeneye kumvwa! Ibi bigomba kutubera isomo twese, ntawe ugomba kwigira Ntibindeba imbere y'amarorerwa Kagame Pawulo akorera abanyarwanda n'abaturanyi. Ntitugomba gutinya ingabo ze z'abicanyi nkuko Gitera atatinye Intore z'ibwami, akababazwa ndetse agakubitwa n'inshyi n'umwami Rudahigwa ariko akaba ari mu bagejeje u Rwanda ku bwigenge na Demukarasi twambuwe na FPR Inkotanyi tariki ya 4/7/1994.
Tugomba gushirika ubwoba tukereka Kagame Pawulo n'agatsiko ke k'Abicanyi ko ba Gitera bashibutseho amashami azatsinda Karinga ya II nkuko ba Rubimburirangabo Gitera, Kayibanda, Makuza, Habyarimana, Bicamumpaka n'abandi batsinze Karinga ya I. Nimusome ubutumwa bw'uwo muvandimwe hasi aha.
Dg Nkusi Yozefu
Mbifulije ibihe byiza muvandimwe wanjye.kandi nkwihanganisha
kimwe n’abandi bose kandi benshi,bahuye n’ibibazo byo muli iki
kinyejana,kibasiye igihugu kimisozi igihumbi,nkaba nkwihanganishije kimwe
n’abavandimwe bacu baliwe n’imbwebwe mu mashyamba ya Congo,inzoka.impyisi,aho
twakoranye karuvaliyo y’imyaka ibili,nkongera kukwihanganisha hamwe n’abuliye
gali ya moshi itujvana I Kisangani yitwa ko itujyanye mu Rwanda,aliko abahageze
mwazabaza uwari uyitwaye,nge nfite umutwe munini imijugujugu ntijya indenga,
aliko umufasha wa Karangwa F.,umufasha wa Bagezaho (murumuna wa Murasampongo
uramuzi I Butare muli ESO abo kuko babaye nk’abiharurutswe baguhoza amalira)
Ndakwihanganisha muvandimwe wange,nk’abavandimwe bacu baguye
I Bulinga,bagatabwa mu cyobo; ndakubona Sebazungu ,ingenieur w’umuhanga
wize iRuhande muli sciences
appliquees.maze Marie jose umufasha wa ing. Sebazungu niba nalinzi ko agahinda
kataguhitanye ngo nkwisabire cg nguhe adress z’umuvandimwe wange Nkusi,ngo mufatanye ikiriyo; kera u Rwanda
rukiri urw’abanyarwanda,twavugaga ko incuti y’incuti yawe aba ali incuti ya
mwese,
Iyo biba biliho nali gushakisha Bernadeta mugafatanya ikiliyo
cya Bagezaho wize droit twasize ku gasi
I Kisangani azira ko sebukwe yigishanyije na se witwaga Karake I Mishishiro,
bose bali
mw’ishyaka MDR ,nyuma chef Gashagaza akamubwira
ko yibeshye,agahungira muli Congo,nyuma isambu ye Munyagahunga akayigura na
leta; mukomere muvandimwe si urwumwe,aliko se kuki? Naho akazi umazemo iminsi
turakagushimira , kera baralilimbaga ngo ntiwaruhiye
ubusa, iyo yali indilimbo y’abagabo b’i Gitrama(Abanyuramatwi)mwakoze.
Ntabwo rero mwaruhiye ubusa mukora uwo mukoro ubagoye,mu buhungiro budafite
ibisobanuro ku Mana,kuko ntawe uheza umuntu mu gihugu ke,mbibonye ubu.
Mukomere tulishimye kandi tubikuye ku
mutima,singe gusa n’incuti za Shikama nayikundishije,nabo bakayiyunvamo.kubera
ubusesenguzi bwayo,.
Mukomera tuli kumwe kandi ukuli kuzatsinda,nuko abantu
nk’ibiremwa turambirwa vuba; ntabwo
mwaruhiye ubusa kuko icyo mwashatse mwakigezeho n’ibindi
muzabigeraho.umurage ntuhera; kuko iyo ntekereje GITERA HABYARIMANA Yozefu wamanitse akaboko umunsi wose ibwami banze
kumuha ijambo bikagera aho haza undi muhutu agafata akaboko karushye (support)
aliko bagezaho ijambo baralimuha;
nuko nge mbambwira
nti,ntimwaruhiye ubusa,kandi ntimuraruhuka,aliko bizagezaho,babahe ijambo akaboko kamanuke nka GITERA
HABYARIMANA Yozefu ,tubalilimbe tuti: “ imbeho” nk’igihe twalilimbaga izuba ryo ku Karubanda, ibyo byose bizwi na bake; ,”IMBEHO” nayo izamenywa na bake, ariko
bavuge bati ntimwaharaniye ubusa.
Mukomere kandi mugire
ijoro ryiza.
Umuvandimwe wanyu wo
muri ZAMBIA
Shikamaye.blogspot.com
Shikama ku Kuri na Demukarasi(SKUD)


text:
Rwanda | Rutsiro : Abayobozi barasabwa guhuriza hamwe ingufu kugira ngo babashe kwihuta mu mihigo
Guverineri w’intara y’uburengerazuba, bwana Kabahizi Celestin yagiranye inama n’abakozi ndetse n’abayobozi batandukanye bo mu karere ka Rutsiro tariki ya 20/11/2012 abasaba gukorera hamwe, birinda guhangana kugira ngo babashe kwesa imihigo.
Iyo nama yari igamije kureba aho akarere kageze gashyira mu bikorwa ibikubiye mu mihigo y’umwaka wa 2012/2013. Umuyobozi w’akarere ka Rutsiro, bwana Byukusenge Gaspard yagaragaje aho bageze bayesa, avuga ko muri rusange hari icyizere cy’uko umwaka uzarangira akarere ka Rutsiro gahagaze neza mu kwesa imihigo.
Ibi ariko si ko umuyobozi w’intara y’uburengerazuba yabyemeye kuko we yagaragaje ko hari impungenge ku mihigo imwe n’imwe ikiri inyuma.
Muri yo harimo umuhigo wo kubaka icyiciro cya mbere cy’ inyubako yo kwakiriramo no gucumbikiramo abagana akarere ka Rutsiro (Guest House). Hagaragajwe ikibazo cy’uko hashize amezi agerakuri ane umwaka w’imihigo utangiye nyamara ibikorwa byo kuyubaka byo bikaba bitaratangira mu gihe isoko ryatanzwe ndetse na rwiyemezamirimo akaba yaramaze guhabwa amafaranga ya mbere.
Umunyamabanga nshingwabikorwa w’akarere ka Rutsiro bwana, Murenzi Thomas yasobanuye ko icyadindije imirimo yo gutangira kubaka ari uko byabaye ngombwa kubanza kumvikana n’abaturage bari barashyinguye abantu babo ahateganyirijwe iyo nyubako. Yijeje abari muri iyo nama ko kuri ubu ibyangombwa by’ibanze byashyizwe ku murongo ku buryo mu minsi ibiri imirimo iba yamaze gutangira. Icyiciro cya mbere cy’iyo nyubako ni cyo kizubakwa muri uyu mwaka w’imihigo wa 2012 – 2013 kikaba kizatwara amafaranga y’u Rwanda angana na miliyoni 205.
Undi muhigo usabwa kwihutishwa ni ujyanye no kubaka inyubako z’imirenge sacco kuko byagaragaye ko mu mirenge yose izo nyubako zitaruzura. Guverineri Kabahizi yasobanuriye abari muri iyo nama uburyo bwiza bwo kwesa imihigo afatiye urugero ku nyubako z’imirenge sacco. Yavuze ko buri murenge ugomba kwiga uko iyo nyubako izagerwaho, hagasobanurwa uko ibikorwa byo kuyubaka bizakurikirana hakurikijwe igihe bihaye cyo kuba bayujuje. Hagomba kandi kugaragazwa uzayubaka, aho ubushobozi bwo kuyubaka buzaturuka, ndetse hagashyirwaho n’umuntu ugomba gutanga raporo umunsi ku munsi y’aho imirimo igeze.
Mu yindi mihigo Guverineri Kabahizi yavuze ko ikeneye gushyirwamo ingufu harimo ujyanye no kugeza amashanyarazi ku baturage ndetse no gushyira inyakiramashusho (televiseur) 100 hirya no hino mu midugudu nk’uko bigaragara mu mihigo y’akarere.
Muri iyo nama kandi haganiriwe ku bundi buryo bwafasha akarere kwesa imihigo bujyanye no gushishikariza buri muyobozi wese gukora amasaha make mu biro, umwanya munini bakawuharira ibikorwa bijyanye no gusura abaturage ndetse no kubakangurira ubufatanye n’uruhare rwabo mu kwesa imihigo, kuko byagaragaye ko hari abayobozi bakunda gukorera mu biro ntibafate umwanya uhagije wo kujya hirya no hino mu baturage.
Abitabiriye iyo nama biyemeje ko buri wese agiye kurushaho kunoza imikorere ye no kugaragaza uruhare rwe kugira ngo akarere ka Rutsiro kazabashe kwesa imihigo ku rwego rushimishije.
Iyo nama yari yatumiwemo abakozi n’abayobozi bo ku karere, abanyamabanga nshingwabikorwa b’imirenge, abahagarariye inama njyanama z’imirenge, abafatanyabikorwa b’akarere ndetse n’abandi bahagarariye inzego zitandukanye zikorera mu karere ka Rutsiro.


text:
Buri wese ugiza Njyanama azakurikirana imihigo
Inama Njyanama y’Akarere ka Gicumbi yateranye ku ya 16/3/2016 hemejwe ko buri mu jyanama ahabwa imihigo azakurikirana kugirango ibashe kweswa.
Bizimana Jean Baptiste uhagarariye abagize inama Njyanama y’Akarere ubwo yagaragazaga ko hasigaye amezi 2 gusa ngo abayobozi bajye guhigura imihigo imbere ya Perezida wa Repuburika Paul Kagame yasabye buri mujyanama guhabwa imihigo azakurikirana mu gihe gito gisigaye kugirango bafatanye n’abandi bayobozi bazabashe kuyesa ku kigero cyi 100%.
Ni nyuma y’uko umukozi w’Akarere ka Gicumbi ufite mu nshingano ze gutegura imihigo n’ishyirwa mu bikorwa byayo Sayinzoga Boniface agaragaje ko hari imihigo ikiri mu ibara ry’umutuku ndetse n’indi iri mu ibara ry’umuhondo kandi bakaba basigaje igihe gito ngo iyo mihigo ibe yesejwe 100%. Mu mihigo 38 akarere kahize 9 muri yo iracyari mu ibara ritukura.
Muri iyo mihigo harimo umuhigo wo guhuza ubutaka hagahingwa igihingwa kimwe uri kuri 36,2%, n’umuhigo wo guhinga imyumbati uri kuri 6,2%, umuhigo w’itangwa ry’amasoko mu kongera ibikorwa Remezo uri kuri 0%, kubaka umuyoboro w’amazi mu Murenge wa Kaniga biri ku kigero cya 52% no kubaka umuhanda Bwisige-Warufu Rwasama Byumba ugeze ku kigero cya 10,3% n’uburyo bushya bwo kwakira imisoro bugeze kuri 37,9%.
Mutarutinya Vedaste ni umwe mu bajyanama b’Akarere yavuze ko bagiye kumanuka bakajya mu mirenge bakareba imihigo ifite ibibazo bagafatanya muri iki gihe gito gisigaye kugira ngo babashe kuyesa uko babyiyemeje.
Ati†Ubwo badusabye ko tugira imihigo dukurikirana mu Mirenge twatorewemo ndumva ari byiza bizadufasha gufatanya tukareba ko hari icyo twageraho mu gihe gito gisigayeâ€.
Nzaramba Lucie atangaza ko we yumva mu murenge we azita ku muhigo w’abana bata ishuri n’uwo kurya ku ishuri hamwe n’umuhigo w’itangwa rya’amasoko.
Mu Karere ka Gicumbi imihigo igeze ku kigereranyo cya 77% bakaba bateganya gukomeza kuyishyira mu bikorwa mu gihe cy’amezi 2 asigaye.


text:
Bamwe mu bivuriza ku Kigo Nderabuzima cya Munyinya giherereye mu Murenge wa Rukomo Akarere ka Gicumbi, bavuga ko nta muganga w’amenyo bagira kandi indwara zayo zibugarije bikabije.
Ubwo umunyamakuru w’Izubarirashe.rw yageraga kuri iki kigo nderabuzima yatunguwe no kubona umubare munini w’abaturage, abato n’abakuze, bicaye imbere yacyo bategereje abavuzi b’amenyo baturutse i Kigali bari babasezeranyije ko bazabaha umusanzu wo kubavura ku buntu.
Abo bavuzi bahuriye mu Rugaga Nyarwanda rw’abavuzi b’amenyo (Rwanda Dental Association) bakaba basanzwe bakorera mu bitaro n’amavuro atandukanye mu gihugu, aho ngo bagira ibikorwa byo kwegera abaturage bakabasuzuma ndetse bakabavura indwara zo mu kanwa nta mafaranga baciwe.
Kuri iyi nshuro, mu rwego rwo kwizihiza Umunsi Mpuzamahanga w’Ubuzima bwo mu kanwa, uba tariki ya 20 Werurwe buri mwaka, uru rugaga ngo rwiyemeje gusura abaturage bo muri aka gace bitewe n’uko hagaragaye umubare munini w’abafite ikibazo cy’indwara zo mu kanwa.
Umuyobozi w’uru rugaga, Uwamwezi Christine, avuga ko ikibazo cy’indwara zo mu kanwa gihangayiishije cyane, aho imibare ngo yerekana ko abarwayi bivuriza ahantu hatandukanye mu gihugu, bivuza bataha usanga umubare munini uba ari uw’indwara z’amenyo n’izo mu kanwa.
Uyu muyobozi yasabye Minisiteri y’Ubuzima kugerageza kumanuka bakegera abaturage, bagakora ubukangurambaga kuko ikibazo cy’indwara zo mu kanwa gihangayikishije, bakabigisha uburyo bagirira isuku amenyo yabo.
Anavuga ko iyi minisiteri ikwiye kureba uburyo serivisi z’amenyo zagezwa ku bigo nderabuzima kugira ngo abaturage bajye bivuriza ku gihe.
Ku ruhande rw’abaturage, bavuga ko batajya babona abaganga b’amenyo, aho ngo basanzwe bakora ibilometero byinshi bajya ku Bitaro bya Byumba kwivuriza yo kuko ku kigo nderabuzima nta muganga wayo uhaba.
Ibi ngo bituma hari abafite imbaraga nke batabasha kwivuza, bikabaviramo iyangirika rikabije ry’amenyo. Mukagashugi Judith, umwe muri bo yagize ati “Maze imyaka myinshi mfite ikibazo cy’amenyo, urabona uko ngana sinabasha kujya ku bitaro ni kure yacu cyane, turifuza ko Leta yadufasha ikaduha umuganga hano iwacu, byadufasha cyane.”
Uretse kuba ku bitaro ari kure kuri aba baturage, aba baturage bavuga ko banagorwa no kubona amafaranga y’urugendo, aho usanga ngo ari mesnhi birenze ubushobozi bwabo.
Ibi kandi bishimangirwa kandi n’umuyobozi w’iki kigo nderabuzima, Mukasinafi Marie Vestine, aho yemeza ko umubare munini w’abarwayi b’amenyo ubateye inkeke, bagasaba Leta kubagoboka bakabaha umuganga.
Yagize ati “Nk’uko mwabibonye dufite ikibazo kidukomereye cyane cy’indwara zo mu kanwa cyangwa reka tubyite isuku yo mu kanwa, kuko izo ndwara ziterwa n’isuku nkeya yo mu kanwa. Hano rero ku kigo nderabuzima muri serivisi dutanga , iyo serivisi ntayo dufite kuko ntabwo dufite umuganga ukura amenyo, umuntu utugannye tumwohereza ku Bitaro bya Byumba, ubwo rero twakiriye abantu benshi cyane, ntabwo bose ari ko bakiriwe kuko abaganga u bushobozi bwabo ntabwo bari kubarangiza bose.”
Yunzemo ati “ Twifuzaga ko niba bishoboka natwe baduha iyi serivisi, serivisi yita ku ndwara zo mu kanwa ndetse n’amenyo, nk’uko mwabibonye abaturage bakeneye iyo serivisi cyane kuko kugira ngo umuturage ava aha ajye ku bitaro cyangwa ajye i Rutare ni kure cyane, Ariko bayitwegereje cyangwa natwe bakayiduha hano, bakaduha nk’umuganga ubishinzwe byadufasha cyane, rwose turabikenye.”
Mu gihe cy’iminsi 4, aba baganga ngo bakiriye abarwayi bagera kuri 521, aho bagera kuri 40 bahorejwe ku bitaro, 146 bakurwa amenyo, abasigaye bagirwa inama uburyo bakwita ku menyo yabo banahabwa n’imiti yo gukora isuku yo mu kanwa.
Mbere yo kuvurwa, aba baturage babanje kwigishwa uburyo bakwirinda indwara zo u kanwa bakoresha imiti yabugenewe mu koza amenyo. Gusa icyagaragaye ni uko abenshi batari bafite ubumenyi ku isuku ikorerwa mu kanwa, aho hari n’abatajya bayikora na rimwe.
Nyuma yo gusuzumwa no kuvurwa, umuturage bahitaga bamuha umuti w’amenyo ndetse n’uburoso azajya yifashisha asukura amenyo.
Iki gikorwa cy’uru rugaga rw’abavuzi b’amenyo ngo bagitewemo inkunga ikomeye n’Umuryango SOS Villages d’Enfants, ibinyujije mu mushinga wo gukumira indwara z’amenyo, wo muri Denmark, ikaba iwukorera mu Karere ka Gasabo, Gicumbi na Nyamagabe.
Abaturage bo muri aka gace ngo byagaragaye ko badakunze gukora isuku yo mu kanwa, aho ari yo ntandaro ituma bagira ibibazo bya hato na hato by’amenyo.Ibi bikaba bije nyuma y’aho Akarere ka Gicumbi kakunze gushyirwa mu majwi mu bijyanye n’abaturage bafite umwanda ku mubiri.


text:
Korali yitwa ‘Power of the cross’ igiye gushyira ku mugaragaro alubumu ya mbere yiswe ‘Super power’.
Igitaramo cyo kumurika iyi alubumu kizabera mu itorero rya Bethesda Holly Church ahazwi nko kwa Rugamba ku itariki ya 14 Mutarama 2018.
Ndatabaye Maurice, umuyobozi wa Power of The Closs avuga ko iyi alubumu izaba igizwe n’indirimbo 8 zirimo: Super power yitiriwe iyi alubumu, Ndiho, Uganze ndetse na Ni uwanjye n’izindi.
Mu kiganiro yagiranye na Izubarirashe.rw, yavuze ko imyiteguro igeze kure ndetse n’abazitabira iki gitaramo bazabona Imana binyuze mu kuramya no guhimbaza.
Abahanzi bazitabira iki gitaramo bazaririmba mu buryo bw’imbonankubone (live) mu rwego rwo gushimisha abazitabira iki gitaramo.
Avuga ko muri icyo gitaramo bazifatanya n’abahanzi bagize “Kingdom of God Ministry” bakunzwe mu ndirimbo Nzamuhimbaza, True promises Ministry izwi mu ndirimbo “Mana urera” ndetse na Light Gospel Choir yo mu itorero rya Bethesda.
Kwinjira muri iki gitaramo azaba ari ubuntu, hakazacuruzwa Sede gusa .Iki gitaramo kizatangira ku isaha ya saa cyenda.
Power of the cross ni abaramyi baturuka mu matorero atandukanye bafite icyicaro muri Christian Gospel fellowship church ribarizwa ku Kimironko.